amanoisuno/poetBack huggingface dataset:
柳閎展如子瞻甥也其才德甚美有意于學故以桃李不言下自成蹊八字作詩贈之  其三 黄庭堅 
霜威能折綿，風力欲冰酒。勤子來訪道，枵然我何有。寢興與時俱，由我屈伸肘。飯羹自知味，如此是道不。
柳閎展如子瞻甥也其才德甚美有意于學故以桃李不言下自成蹊八字作詩贈之  其四 黄庭堅 
任世萬鈞重，載言以爲軒。空文誤來世，聖達欲無言。咸池浴日月，深宅養靈根。胸中浩然氣，一家同化元。
柳閎展如子瞻甥也其才德甚美有意于學故以桃李不言下自成蹊八字作詩贈之  其五 黄庭堅 
陸沈百世師，寄食魯柳下。我今見諸孫，風味窺大雅。大雅久不作，圖王忽成霸。偉哉居移氣，蘭鮑在所化。
柳閎展如子瞻甥也其才德甚美有意于學故以桃李不言下自成蹊八字作詩贈之  其六 黄庭堅 
聖學魯東家，恭惟同出自。乘流去本遠，遂有作書肆。日中駕肩來，薄晚常掉臂。徒囂終無贏，歸矣求己事。
柳閎展如子瞻甥也其才德甚美有意于學故以桃李不言下自成蹊八字作詩贈之  其七 黄庭堅 
清潤玉泉冰，高明秋景晴。妙年勤翰墨，銀鉤爛縱橫。藍田生美璞，未琢價連城。思爲萬乘器，柱下貴晚成。
柳閎展如子瞻甥也其才德甚美有意于學故以桃李不言下自成蹊八字作詩贈之  其八 黄庭堅 
八方去求道，渺渺困多蹊。歸來坐虛室，夕陽在吾西。君今秣高馬，夙駕先鳴雞。慎勿取我語，親行乃不迷。
戲詠蠟梅二首  其一 黄庭堅 
金蓓鎖春寒，惱人香未展。雖無桃李顔，風味極不淺。
戲詠蠟梅二首  其二 黄庭堅 
體薰山麝臍，色染薔薇露。披拂不滿襟，時有暗香度。
蠟梅 黄庭堅 
天工戲剪百花房，奪盡人工更有香。埋玉地中成故物，折枝鏡裏憶新妝。
從張仲謀乞蠟梅 黄庭堅 
聞君寺後野梅發，香蜜染成宮樣黄。不擬折來遮老眼，欲知春色到池塘。
賈天錫惠寶薰乞詩予以兵衛森畫戟燕寢凝清香十字作詩報之  其一 黄庭堅 
險心游萬仞，躁欲生五兵。隠几香一炷，靈臺湛空明。
賈天錫惠寶薰乞詩予以兵衛森畫戟燕寢凝清香十字作詩報之  其二 黄庭堅 
晝食鳥窺臺，宴坐日過砌。俗氛無因來，煙霏作輿衛。
賈天錫惠寶薰乞詩予以兵衛森畫戟燕寢凝清香十字作詩報之  其三 黄庭堅 
石蜜化螺甲，榠樝煮水沈。博山孤煙起，對此作森森。
賈天錫惠寶薰乞詩予以兵衛森畫戟燕寢凝清香十字作詩報之  其四 黄庭堅 
輪囷香事已，郁郁著書畫。誰能入吾室，脫汝世俗械。
賈天錫惠寶薰乞詩予以兵衛森畫戟燕寢凝清香十字作詩報之  其五 黄庭堅 
賈侯懷六韜，家有十二戟。天資喜文事，如我有香癖。
賈天錫惠寶薰乞詩予以兵衛森畫戟燕寢凝清香十字作詩報之  其六 黄庭堅 
林花飛片片，香歸銜泥燕。閉閤和春風，還尋蔚宗傳。
賈天錫惠寶薰乞詩予以兵衛森畫戟燕寢凝清香十字作詩報之  其七 黄庭堅 
公虛采蘋宮，行樂在小寢。香光當發聞，色敗不可稔。
賈天錫惠寶薰乞詩予以兵衛森畫戟燕寢凝清香十字作詩報之  其八 黄庭堅 
牀帷夜氣馥，衣桁晚煙凝。瓦溝鳴急雪，睡鴨照華燈。
賈天錫惠寶薰乞詩予以兵衛森畫戟燕寢凝清香十字作詩報之  其九 黄庭堅 
雉尾映鞭聲，金爐拂太清。班近聞香早，歸來學得成。
賈天錫惠寶薰乞詩予以兵衛森畫戟燕寢凝清香十字作詩報之  其一○ 黄庭堅 
衣篝麗紈綺，有待乃芬芳。當念真富貴，自薰知見香。
次韵張仲謀過酺池寺齋 黄庭堅 
十年醉錦幄，酴醾照金沙。敧眠春風底，不去留君家。是時應門兒，紫蘭茁其芽。只今將弟妹，嬉戲牽羊車。忽書滿窗紙，整整復斜斜。平生悲歡事，頭緒亂如麻。苟祿無補報，幾成來食嗟。喜君崇名節，青雲似有涯。我夢江湖去，釣船刺蘆花。江濱開園宅，畦蔗蒔梨柤。夢驚如昨日，炊玉困京華。公來或藜羹，愛我不疵瑕。深念煩鄉里，忍窮禁貸賒。夜談簾幕冷，霜月動金蛇。即是桃李月，春蟲語交加。我亦無酒飲，一室可盤蝸。要公共文字，朱墨勘舛差。非復少年日，聲名取嫮姱。諸阮有二妙，能詩定自嘉。何時來煮餠，蟹眼試官茶。
常父惠示丁卯雪十四韵謹同韵賦之 黄庭堅 
春皇賦上瑞，來寧黄屋憂。下令走百神，大雲庇九丘。風聲將仁氣，艷艷生瓦溝。寒花舞零亂，表裏照皇州。千門委圭璧，曉日不肯收。元年冬無澤，穴處長螟蟊。兩宮初旰食，補衮獻良籌。有道四夷守，無征萬邦休。耆年秉國論，涇渭極分流。輟耒入班品，逸民盡歸周。股肱共一體，間不容戈矛。人材如金玉，同美異剛柔。正須衆賢和，乃可疏共吺。改絃張敝法，病十九已瘳。王指要不匿，蝕非日月羞。桑林請六事，河水問九疇。天意果然得，玄功與吾謀。此物有嘉德，占年在麥秋。近臣知天喜，玉色動冕旒。儒館無他事，作詩配崇丘。
詠雪奉呈廣平公 黄庭堅 
連空春雪明如洗，忽憶江清水見沙。夜聽疏疏還密密，曉看整整復斜斜。風回共作婆娑舞，天巧能開頃刻花。正使盡情寒至骨，不妨桃李用年華。
次韵宋懋宗僦居甘泉坊雪後書懷 黄庭堅 
漢家太史宋公孫，漫逐班行謁帝閽。燕頷封侯空有相，蛾眉傾國自難昏。家徒四壁書侵坐，馬瘦三山葉擁門。安得風帆隨雪水，江南石上對漥尊。
和答子瞻和子由常父憶館中故事 黄庭堅 
二蘇上連璧，三孔立分鼎。少小看飛騰，中年嗟遠屏。風撼鶺鴒枝，波寒鴻雁影。天不椓斯文，俱來集臺省。日月黄道明，桃李春晝永。時平少犴獄，地禁絕蛙黽。頗懷修故事，文會陳果茗。當時羣玉府，人物殊秀整。下直馬闐闐，杯盤具俄頃。共醉凌波襪，誰窺投轄井。天網極恢疏，道山非簿領。何曾歸閉門，燈火生寒冷。欲觀太平象，復古望公等。賤子託後車，當煩煮湯餠。
雙井茶送子瞻 黄庭堅  咏物诗 咏物
人間風日不到處，天上玉堂森寶書。想見東坡舊居士，揮毫百斛瀉明珠。我家江南摘雲腴，落磑霏霏雪不如。爲君喚起黄州夢，獨載扁舟向五湖。
和答子瞻 黄庭堅 
一月空迴長者車，報人問疾遣兒書。翰林貽我東南句，窗間默坐得玄珠。故園溪友膾腹腴，遠包春茗問何如。玉堂下直長廊靜，爲君滿意說江湖。
子瞻以子夏丘明見戲聊復戲答 黄庭堅 
化工見彈太早計，端爲失明能著書。邇來似天會事發，淚睫見光猶隕珠。喜公新賜紫琳腴，上清虛皇對久如。請天還我讀書眼，願載軒轅訖鼎湖。
省中烹茶懷子瞻用前韵 黄庭堅 
閤門井不落第二，竟陵谷簾定誤書。思公煮茗共湯鼎，蚯蚓竅生魚眼珠。置身九州之上腴，爭名燄中沃焚如。但恐次山胸壘塊，終便酒舫石魚湖。
以雙井茶送孔常父 黄庭堅 
校經同省並門居，無日不聞公讀書。故持茗椀澆舌本，要聽六經如貫珠。心知韵勝舌知腴，何似寶雲與真如。湯餠作魔應午寢，慰公渴夢吞江湖。
常父答詩有煎點徑須煩綠珠之句復次韵戲答 黄庭堅 
小鬟雖醜巧妝梳，掃地如鏡能檢書。欲買娉婷供煮茗，我無一斛明月珠。知公家亦闕掃除，但有文君對相如。正當爲公乞如願，作牋遠寄宮亭湖。
戲呈孔毅父 黄庭堅 
管城子無肉食相，孔方兄有絕交書。文章功用不經世，何異絲窠綴露珠。校書著作頻詔除，猶能上車問何如。忽憶僧牀同野飯，夢隨秋雁到東湖。
謝黄從善司業寄惠山泉 黄庭堅  西湖
錫谷寒泉撱石俱，并得新詩蠆尾書。急呼烹鼎供茗事，晴江急雨看跳珠。是功與世滌羶腴，令我屢空常晏如。安得左轓清潁尾，風爐煮茗卧西湖。
次韵奉酬劉景文河上見寄 黄庭堅 
省中岑寂坐雲窗，忽有歸鴻拂建章。珍重多情惟石友，琢磨佳句問潛郎。遙憐部曲風沙裏，不廢平生翰墨場。想見哦詩煮春茗，向人懷抱絕關防。
見諸人唱和酴醾詩輒次韵戲詠 黄庭堅 
梅殘紅藥遲，此物共春歸。名字因壺酒，風流付枕幃。墜鈿香徑草，飄雪浄垣衣。玉氣晴虹發，沉材鋸屑霏。直知多不厭，何忍摘令稀。常恨金沙學，顰時正可揮。
次韵秦覯過陳無己書院觀鄙句之作 黄庭堅 
陳侯大雅姿，四壁不治第。碌碌盆盎中，見此古罍洗。薄飯不能羹，牆陰老春薺。惟有文字性，萬古抱根柢。我學少師承，坎井可窺底。何因蒙賞味，相享當牲醴。試問求志君，文章自有體。玄鑰鎖靈臺，渠當爲君啟。
陳留市隠 黄庭堅 
市井懷珠玉，往來人未逢。乘肩嬌小女，邂逅此生同。養性霜刀在，閱人清鏡空。時時能舉酒，彈鑷送飛鴻。
晁張和答秦覯五言予亦次韵 黄庭堅 
山林與心違，日月使鬢換。儒衣相詬病，文字奉娛玩。自古非一秦，六籍蓋多難。詩書或發冢，熟念令人惋。秦君銳本學，驥子已血汗。相期驂天衢，伯樂嘗一盼。士爲慾心縛，寸勇輒尺懦。要當觀此心，日照雲霧散。扶疏萬物影，宇宙同璀璨。置規豈惟君，亦自警弛慢。
劉晦叔許洮河綠石硯 黄庭堅 
久聞岷石鴨頭綠，可磨桂溪龍文刀。莫嫌文吏不知武，要試飽霜秋兔毫。
以團茶洮州綠石硯贈无咎文潛 黄庭堅 
晁子智囊可以括四海，張子筆端可以回萬牛。自我得二士，意氣傾九州。道山延閣委竹帛，清都太微望冕旒。貝宮胎寒弄明月，天網下罩一日收。此地要須無不有，紫皇訪問富春秋。晁无咎，贈君越侯所貢蒼玉璧，可烹玉塵試春色。澆君胸中過秦論，斟酌古今來活國。張文潛，贈君洮州綠石含風漪，能淬筆鋒利如錐。請書元祐開皇極，第入思齊訪落詩。
謝王仲至惠洮州礪石黄玉印材 黄庭堅 
洮礪發劍虹貫日，印章不琢色蒸栗。磨礱頑鈍印此心，佳人持贈意堅密。佳人鬢彫文字工，藏書萬卷胸次同。日臨天閑豢真龍，新詩得意挾雷風。我貧無句當二物，看公倒海取明月。
次韵文潛同遊王舍人園 黄庭堅 
移竹淇園下，買花洛水陽。風煙二十年，花竹可迷藏。九衢流車馬，相值各匆忙。豈有道邊宅，靜居如寶坊。幅巾延客酒，妙歌小紅裳。主人有班綴，衣拂御爐香。常恐鷤鴂鳴，百草爲不芳。故作龜曳尾，頗深漆園方。初開蝸牛廬，中置師子牀。買田宛丘間，江漢起濫觴。今此百畝宮，冬溫夏清凉。身閒閱世故，宇靜發天光。安肯聲利場，牽黄臂老蒼。張侯筆瑞世，三秀麗齋房。作詩盛推賞，明珠計斛量。掃花坐晚吹，妙語益難忘。重游樊素病，捧心不能妝。來日猶可追，聽我歌楚狂。
卧陶軒 黄庭堅 
陶公白頭卧，宇宙一北窗。但聞窗風雨，平陸漫成江。卯金扛九鼎，把菊醉胡牀。城南晁正字，國器無等雙。日月麗宸極，大明朝萬邦。假版未通班，曉嚴夢逄逄。萬卷曲肱裏，胸中湛秋霜。亦有好事人，叩門提酒缸。欲眠不遣客，佳處更難忘。
次韵寄晁以道 黄庭堅 
河漢牛與女，咫尺不得語。歡然共秋盤，以茲不忘故。我友在天末，問天許見否。雲雨隔九關，日月不我與。念公坐臞禪，守心如縛虎。頗思携法喜，舉案饁南畝。不聞犯齋收，猶聞畫眉詡。良爲鼻祖來，渠伊爲伴侶。我有桂溪刀，聊憑東風去。
次以道韵寄范子夷子默 黄庭堅 
鼓缶多秦聲，琵琶作胡語。是中非神奇，根器如此故。范公秉文德，斷國極可否。至今筦樞機，大度而少與。蟬嫣世有人，風壑嘯兩虎。小心學忠孝，鄙事能壠畝。持論不籧篠，奉身謝誇詡。頗知城南園，文會英俊侶。何當休沐歸，懷茗就煎去。
僧景宗相訪寄法王航禪師 黄庭堅 
抱牘稍退鳬鶩行，倦禪時作橐駝坐。忽憶頭陀雲外人，閉門作夏與僧過。一絲不掛魚脫淵，萬古同歸蟻旋磨。山中雨熟瓜芋田，喚取小僧休乞錢。
次韵子瞻送顧子敦河北都運二首  其一 黄庭堅 
儒者給事中，顧公甚魁偉。經明往行河，商略頗應史。勞人又費乏，國計安能已。成功渠有命，得人斯可喜。似聞阻饑餘，惡少驚邑里。啟鑰探珠金，奪懷取姝美。部中十盜發，一二書奏紙。西連魏三河，東盡齊四履。此豈小事哉，何但行治水。使民皆農桑，乃是真儒耳。
次韵子瞻送顧子敦河北都運二首  其二 黄庭堅 
今代顧虎頭，骨相自雄偉。不令長天官，亦合丞御史。能貧安四壁，無慍可三已。昨來立清班，國士相顧喜。何因將使節，風日按千里。汲黯不居中，似非朝廷美。太任錄萬事，御坐留諫紙。發政恐傷民，天步薄冰履。蒼生憂其魚，南畝多被水。公行圖安集，信目勿信耳。
慈孝寺餞子敦席上奉同孔經父八韵 黄庭堅 
日永知槐夏，雲黄喜麥秋。同朝國士集，賜沐吏功休。祇園冠蓋地，清與耳目謀。晴雲浮茗椀，飛雹落文楸。一客衆主人，醉此顧虎頭。虎頭持龍節，排河使東流。厥田惟上上，桑麻十數州。計功不汗馬，可致萬戶侯。
次韵張昌言給事喜雨 黄庭堅 
三雨全清六合塵，詩翁喜雨句凌雲。垤漂戰蟻餘追北，柱擊乖龍有裂文。減去鮮肥憂玉食，徧宗河嶽起爐薰。聖功惠我豐年食，未有涓埃可報君。
送李德素歸舒城 黄庭堅 
僧夏莫問途，麥秋宜煮餠。北寺旬休歸，長廊六月冷。簟翻寒江浪，茶破蒼璧影。李侯爲我來，遽以歸期請。青衿廢詩書，白髮違定省。荒畦當鉏灌，蠹簡要籤整。挽衣不可留，决去事幽屏。天恢獵德網，日饎養賢鼎。此士落江湖，熟思令人癭。胸中吉祥宅，膜外榮辱境。婆娑萬物表，藏刃避肯綮。人生要當學，安宴不徹警。古來惟深地，相待汲脩綆。
詠李伯時摹韓幹三馬次子由韵簡伯時兼寄李德素 黄庭堅 
太史瑣窗雲雨垂，試開三馬拂蛛絲。李侯寫影韓幹墨，自有筆如沙畫錐。絕塵超日精爽緊，若失其一望路馳。馬官不語臂指揮，乃知仗下非新羈。吾嘗覽觀在坰馬，駑駘成列無權奇。緬懷胡沙英妙質，一雄可將千萬雌。决非皂櫪所成就，天驥生駒人得之。千金市骨今何有，士或不價五羖皮。李侯畫隠百僚底，初不自期人誤知。戲弄丹青聊卒歲，身如閱世老禪師。
次韵子瞻和子由觀韓幹馬因論伯時畫天馬 黄庭堅 
于闐花驄龍八尺，看雲不受絡頭絲。西河驄作蒲萄錦，雙瞳夾鏡耳卓錐。長楸落日試天步，知有四極無由馳。電行山立氣深穩，可耐珠韉白玉羈。李侯一顧歎絕足，領略古法生新奇。一日真龍入圖畫，在坰群雄望風雌。曹霸弟子沙苑丞，喜作肥馬人笑之。李侯論幹獨不爾，妙畫骨相遺毛皮。翰林評書乃如此，賤肥貴瘦渠未知。況我平生賞神駿，僧中云是道林師。
次韵答王眘中 黄庭堅 
有身猶縛律，無夢到行雲。俗裏光塵合，胸中涇渭分。我搴江南秀，一見空馬羣。夸士慕鍾鼎，寒儒守典墳。吾欲超萬古，乃如負山蚊。能來商略此，趺坐對爐芬。
子瞻去歲春侍立邇英子由秋冬間相繼入侍作詩各述所懷予亦次韵四首  其一 黄庭堅 
赤壁歸來入紫清，堂堂心在鬢彫零。江沙踏破青鞋底，却結絲絇侍禁庭。
子瞻去歲春侍立邇英子由秋冬間相繼入侍作詩各述所懷予亦次韵四首  其二 黄庭堅 
胸蟠萬卷夜光寒，筆倒三江硯滴乾。大似不蒙稽古力，只今猶著侍臣冠。
子瞻去歲春侍立邇英子由秋冬間相繼入侍作詩各述所懷予亦次韵四首  其三 黄庭堅 
封掌絲綸罷記言，職親黄屋傍堯軒。雁行飛上猶回首，不受青雲富貴吞。
子瞻去歲春侍立邇英子由秋冬間相繼入侍作詩各述所懷予亦次韵四首  其四 黄庭堅 
樂天名位聊相似，却是初無富貴心。只欠小蠻樊素在，我知造物愛公深。
再次韵四首  其一 黄庭堅 
隆儒殿閣對橫經，咫尺清都雨露零。見說文星環北極，人間無路仰天庭。
再次韵四首  其二 黄庭堅 
風櫺倒影日光寒，堯日當中露正乾。殿上給扶鳴漢履，螭頭簪筆見秦冠。
再次韵四首  其三 黄庭堅 
萬國歸心天不言，諸儒爭席異臨軒。聖功典學形歌頌，更覺曹劉不足吞。
再次韵四首  其四 黄庭堅 
延和西路古槐陰，不隔朝宗夙夜心。公有胸中五色線，平生補衮用功深。
次韵子瞻題郭熙畫秋山 黄庭堅  洞庭湖
黄州逐客未賜環，江南江北飽看山。玉堂卧對郭熙畫，發興已在青林間。郭熙官畫但荒遠，短紙曲折開秋晚。江村烟外雨脚明，歸雁行邊餘疊巘。坐思黄柑洞庭霜，恨身不如雁隨陽。熙今頭白有眼力，尚能弄筆映窗光。畫取江南好風日，慰此將老鏡中髮。但熙肯畫寬作程，十日五日一水石。
題郭熙山水扇 黄庭堅 
郭熙雖老眼猶明，便面江山取意成。一段風烟且千里，解如明月逐人行。
題惠崇畫扇 黄庭堅 
惠崇筆下開江面，萬里晴波向落暉。梅影橫斜人不見，鴛鴦相對浴紅衣。
題鄭防畫夾五首  其一 黄庭堅  洞庭湖
惠崇煙雨歸雁，坐我瀟湘洞庭。欲喚扁舟歸去，故人言是丹青。
題鄭防畫夾五首  其二 黄庭堅 
能作山川遠勢，白頭惟有郭熙。欲寫李成驟雨，惜無六幅鵝溪。
題鄭防畫夾五首  其三 黄庭堅 
徐生脫水雙魚，吹沫相看晚圖。老矣箇中得計，作書遠寄江湖。
題鄭防畫夾五首  其四 黄庭堅 
折葦枯荷共晚，紅榴苦竹同時。睡鴨不知飄雪，寒雀四顧風枝。
題鄭防畫夾五首  其五 黄庭堅 
子母猿號槲葉，山南山北危機。世故誰能樗里，彀中皆是由基。
戲題小雀捕飛蟲畫扇 黄庭堅 
小蟲心在一啄間，得失與世同輕重。丹青妙處不可傳，輪扁斲輪如此用。
題畫孔雀 黄庭堅 
桄榔暗天蕉葉長，終露文章嬰世網。故山桂子落秋風，無因雌雄青雲上。
睡鴨 黄庭堅 
山鷄照影空自愛，孤鸞舞鏡不作雙。天下真成長會合，兩鳬相倚睡秋江。
小鴨 黄庭堅 
小鴨看從筆下生，幻法生機全得妙。自知力小畏滄波，睡起晴沙依晚照。
題劉將軍雁二首  其一 黄庭堅 
滕王蛺蝶雙穿花，東丹胡馬歕胡沙。祁連將軍一筆雁，生不並世俱名家。
題劉將軍雁二首  其二 黄庭堅 
將軍一矢萬人看，雪灑晴空碎羽翰。乞與失羣沙宿雁，筆間千頃暮江寒。
題劉將軍鵝 黄庭堅 
箭羽不霑春水，籀文時印平沙。想見山陰書罷，舉羣驅向王家。
題晁以道雪雁圖 黄庭堅 
飛雪灑蘆如銀箭，前雁驚飛後回眄。憑誰說與謝玄暉，莫道澄湖靜如練。
次韵子瞻題无咎所得與可竹二首粥字韵戲嘲无咎人字韵詠竹  其一 黄庭堅 
十字供籠餠，一水試茗粥。忽憶故人來，壁間風動竹。舍前粲戎葵，舍後荒苜蓿。此郎如竹瘦，十飯九不肉。
次韵子瞻題无咎所得與可竹二首粥字韵戲嘲无咎人字韵詠竹  其二 黄庭堅 
地下文夫子，風流絕此人。能和晚煙色，幻出歲寒身。馬鬣松成拱，鵝溪墨尚新。應懷斲泥手，去作主林神。
次韵文潛休沐不出二首  其一 黄庭堅 
風塵車馬逐，得失兩關心。惟有張仲蔚，門前蓬藋深。自公及歸沐，畢願詩書林。牆東作瘦馬，萬里氣駸駸。
次韵文潛休沐不出二首  其二 黄庭堅 
與世自少味，閉關非有心。戎葵一笑粲，露井百尺深。著書灑風雨，枯筆束如林。蘇公歎妙墨，逼人太駸駸。
奉同子瞻韵寄定國 黄庭堅  泰山
風雲開古鏡，淮海熨冰紈。王孫醉短舞，羅襪步微瀾。老驥心雖在，白鷗盟已寒。斯人氣金玉，視世一鼠肝。南歸脫蟲蠱，入對隨孔鸞。忽以口語去，鼓船下驚湍。收身薄冰釋，置枕泰山安。后土花藥麗，海門天水寬。伐木思我友，知人良獨難。遙憐鬚鬢綠，猶復耐悲歡。
次韵王定國揚州見寄 黄庭堅 
清洛思君晝夜流，北歸何日片帆收。未生白髮猶堪酒，垂上青雲却佐州。飛雪堆盤鱠魚腹，明珠論斗煮雞頭。平生行樂自不惡，豈有竹西歌吹愁。
往歲過廣陵值早春嘗作詩云春風十里珠簾捲彷彿三生杜牧之紅藥梢頭初繭栗揚州風物鬢成絲今春有自淮南來者道揚州事戲以前韵寄王定國二首  其一 黄庭堅 
淮南二十四橋月，馬上時時夢見之。想得揚州醉年少，正圍紅袖寫烏絲。
往歲過廣陵值早春嘗作詩云春風十里珠簾捲彷彿三生杜牧之紅藥梢頭初繭栗揚州風物鬢成絲今春有自淮南來者道揚州事戲以前韵寄王定國二首  其二 黄庭堅 
日邊置論誠深矣，聖處時中乃得之。莫作秋蟲促機杼，貧家能有幾絇絲。
次韵錢穆父贈松扇 黄庭堅 
銀鉤玉唾明繭紙，松箑輕凉并送似。可憐遠度幘溝婁，適堪今時褦襶子。丈人玉立氣高寒，三韓持節見神山。合得安期不死藥，使我蟬蛻塵埃間。
戲和文潛謝穆父松扇 黄庭堅 
猩毛束筆魚網紙，松柎織扇清相似。動摇懷袖風雨來，想見僧前落松子。張侯哦詩松韵寒，六月火雲蒸肉山。持贈小君聊一笑，不須射雉彀黄間。
謝鄭閎中惠高麗畫扇二首  其一 黄庭堅 
會稽內史三韓扇，分送黄門畫省中。海外人煙來眼界，全勝博物注魚蟲。
謝鄭閎中惠高麗畫扇二首  其二 黄庭堅 
蘋汀遊女能騎馬，傳道蛾眉畫不如。寶扇真成集陳隼，史臣今得殺青書。
次韵王炳之惠玉版紙 黄庭堅 
王侯鬚若緣坡竹，哦詩清風起空谷。古田小紙惠我百，信知溪翁能解玉。鳴踸千杵動秋山，裹糧萬里來輦轂。儒林丈人有蘇公，相如子雲再生蜀。往時翰墨頗橫流，此公歸來有邊幅。小楷多傳樂毅論，高詞欲奏雲門曲。不持去掃蘇公門，乃令小人今拜辱。去騷甚遠文氣卑，畫虎不成書勢俗。董狐南史一筆無，誤掌殺青司記錄。雖然此中有公議，或辱五鼎榮半菽。願公進德使見書，不敢求公米千斛。
謝王炳之惠石香鼎 黄庭堅 
薰爐宜小寢，鼎製琢晴嵐。香潤雲生礎，煙明虹貫巖。法從空處起，人向鼻頭參。一炷聽秋雨，何時許對談。
次韵柳通叟寄王文通 黄庭堅 
故人昔有凌雲賦，何意陸沈黄綬間。頭白眼花行作吏，兒婚女嫁望還山。心猶未死杯中物，春不能朱鏡裏顔。寄語諸公肯湔祓，割雞今得近鄉關。
送張天覺得登字 黄庭堅 
張侯起巴渝，翼若垂天鵬。歷詆漢諸公，霜風拂觚稜。去國行萬里，淡如雲水僧。歸來頭亦白，小試不盡能。湖海尚豪氣，有人議陳登。持節三晉邦，典刑寄哀矜。公家有閒日，禪窟問香燈。因來敘行李，斬寄老崖藤。
次韵徐文將至國門見寄二首  其一 黄庭堅 
槐催舉子著花黄，來食邯鄲道上粱。便欲掃牀懸麈尾，正愁喘月似燈光。
次韵徐文將至國門見寄二首  其二 黄庭堅 
千頭剖蚌明珠熟，百尺垂絲鱠縷長。柳下石門君有此，可能衝雪厭清凉。
博士王揚休碾密雲龍同事十三人飲之戲作 黄庭堅 
矞雲蒼璧小盤龍，貢包新樣出元豐。王郎坦腹飯牀東，大官分物來婦翁。棘圍深鎖武成宮，談天進士雕虛空。鳴鳩欲雨喚雌雄，南嶺北嶺宮徵同。午窗欲眠視濛濛，喜君開包碾春風，注湯官焙香出籠。非君灌頂甘露椀，幾爲談天乾舌本。
答黄冕仲索煎雙井并簡揚休 黄庭堅 
江夏無雙乃吾宗，同舍頗似王安豐。能澆茗椀湔祓我，風袂欲挹浮丘翁。吾宗落筆賞幽事，秋月下照澄江空。家山鷹爪是小草，敢與好賜雲龍同。不嫌水厄幸來辱，寒泉湯鼎聽松風，夜堂朱墨小燈籠。惜無纖纖來捧椀，惟倚新詩可傳本。
再答冕仲 黄庭堅 
丘壑詩書雖數窮，田園芋栗頗時豐。小桃源口雨繁紅，春溪蒲稗沒鳬翁。投身世網夢歸去，摘山鼓聲雷隠空。秋堂一笑共燈火，與公草木臭味同。安用茗澆壘塊胸，他日過飯隨家風，買魚貫柳雞著籠。更當力貧開酒椀，走謁鄰翁稱子本。
戲答陳元輿 黄庭堅 
平生所聞陳汀州，蝗不入境年屢豐。東門拜書始識面，鬢髮幸未成老翁。官饔同盤厭腥膩，茶甌破睡秋堂空。自言不復娥眉夢，枯淡頗與小人同。但憂迎笑花枝紅，夜窗冷雨打斜風，秋衣沉水換薰籠。銀屏宛轉復宛轉，意根難拔如薤本。
再答元輿 黄庭堅 
君不能入身帝城結子公，又不能擊强有如諸葛豐。法當顦顇百僚底，五十天涯一禿翁。問君何自今爲郎，便殿作賦聲摩空。偶然樽酒相勞苦，牛鐸調與黄鍾同。安得朱轓各憑熊，江南樓閣白蘋風，勸歸啼鳥曉窗籠。男兒邂逅功補衮，鳥倦歸巢葉歸本。
次韵冕仲考進士試卷 黄庭堅 
少年迷翰墨，無異蟲蠹木。諸生程藝文，承詔當品目。牀敷設箱篚，賦納忽數束。變名混甲乙，謄寫失句讀。晝窗過白駒，夜几跋紅燭。鉤深思嘉魚，攻璞願良玉。談天用一律，呻訊壓重複。絲布澀難縫，快意忽破竹。聖言裨曲學，割衮綴邪幅。注金無全巧，竊發或中鵠。翟公辟廱老，薪槱茂棫樸。御史威降霜，行私不容粟。吏部提英鑒，片善蒙采錄。博士刈其楚，銓量頗三復。因人享成事，賤子真碌碌。
王聖美三子補中廣文生 黄庭堅 
王家人物從來遠，今見諸孫總好賢。三級定知魚尾進，一鳴已作雁行連。愧無藻鑑能推轂，願卷囊書當贈錢。歸去雄誇向兒姪，舍中犢子賸狂顛。
次韵游景叔聞洮河捷報寄諸將四首  其一 黄庭堅 
千仞溪中石轉雷，漢家萬騎擣虛回。定知獻馬胡雛入，看即稱觴都護來。
次韵游景叔聞洮河捷報寄諸將四首  其二 黄庭堅 
中原日月九夷知，不用禽胡釁鼓旗。更向天階舞干羽，降書剩破一年遲。
次韵游景叔聞洮河捷報寄諸將四首  其三 黄庭堅 
漢得洮州箭有神，斬關禽敵不逡巡。將軍快上屯田計，要納降胡十萬人。
次韵游景叔聞洮河捷報寄諸將四首  其四 黄庭堅 
遙知一炬絕河津，生縛青宜不動塵。付與山河印如斗，忍爲鼠子腹心人。
和游景叔月報三捷 黄庭堅 
漢家飛將用廟謀，復我匹夫匹婦讎。真成折箠禽胡月，不是黄榆牧馬秋。幄中已斷匈奴臂，軍前可飲月氏頭。願見呼韓朝渭上，諸將不用萬戶侯。
次韵崔伯易席上所賦因以贈行二首  其一 黄庭堅 
迎新與送故，渠已不勝勤。民賣腰間劍，公寬柱後文。諸郎投賜沐，高會惜臨分。去國雖千里，分憂即近君。
次韵崔伯易席上所賦因以贈行二首  其二 黄庭堅  西湖
老惜交情別，追隨車馬勤。臨朝思共理，治郡復斯文。訟息常休吏，民貧更勸分。西湖十頃月，自比漢封君。
同子瞻和趙伯充團練 黄庭堅 
金玉堂中寂寞人，仙班時得共朝真。兩宮無事安磐石，萬國歸心有老臣。家釀可供開口笑，侍兒工作捧心顰。醉鄉乃是安身處，付與升平作幸民。
戲答趙伯充勸莫學書及爲席子澤解嘲 黄庭堅 
平生飲酒不盡味，五鼎餽肉如嚼蠟。我醉欲眠便遣客，三年窺牆亦面壁。空餘小來翰墨場，松煙兔穎傍明窗。偶隨兒戲灑墨汁，衆人許在崔杜行。晚學長沙小三昧，幻出萬物真成狂。龍蛇起陸雷破柱，自喜奇觀繞繩牀。家人駡笑寧有道，污染黄素敗粉牆。誠不如南鄰席明府，蛛網鎖硯蝸書梁。懷中探丸起九死，才術頗似漢太倉。感君詩句喚夢覺，邯鄲初未熟黄粱。身如朝露無牢强，翫此白駒過隙光。從此永明書百卷，自公退食一爐香。
謝景叔惠冬笋雍酥水梨三物 黄庭堅 
玉人憐我長蔬食，走送厨珍自不嘗。秦牛肥膩酥勝雪，漢苑甘泉梨得霜。冰底斲春生笋束，豹文解籜饌寒玉。見他桃李憶故園，饞獠應殘遶窗竹。
再答景叔 黄庭堅 
女三爲粲當獻王，三珍同盤乃得嘗。甘泉下澆藜莧腸，令我詩句挾風霜。小人食珍敢取足，都城一飯炊白玉。賜錢千萬民猶饑，雪後排簷凍銀竹。
次韵幾復和答所寄 黄庭堅 
海南海北夢不到，會合乃非人力能。地褊未堪長袖舞，夜寒空對短檠燈。相看鬢髮時窺鏡，曾共詩書更曲肱。作箇生涯終未是，故山松長到天藤。
寄上叔父夷仲三首  其一 黄庭堅 
少年有功翰墨林，中歲作吏幾陸沉。庖丁解牛妙世故，監市履狶知民心。萬里書來兒女瘦，十月山行冰雪深。夢魂和月繞秦隴，漢節落毛何處尋。
寄上叔父夷仲三首  其二 黄庭堅 
艱難聞道有歸音，部曲霜行璧月沉。王春正月調玉燭，使星萬里朝天心。頗令山海藏國用，乃見縣官恤民深。經心隴蜀封疆守，必有人材備訪尋。
寄上叔父夷仲三首  其三 黄庭堅 
關寒塞雪欲嗣音，燕雁拂天河鯉沉。百書不如一見面，幾日歸來兩慰心。弓刀陌上望行色，兒女燈前語夜深。更懷父子東歸得，手種江頭柳十尋。
考試局與孫元忠博士竹間對窗夜聞元忠誦書聲調悲壯戲作竹枝歌三章和之  其一 黄庭堅 
南窗讀書聲吾伊，北窗見月歌竹枝。我家白髮問烏鵲，他家紅妝占蛛絲。
考試局與孫元忠博士竹間對窗夜聞元忠誦書聲調悲壯戲作竹枝歌三章和之  其二 黄庭堅 
屋山啼烏兒當歸，玉釵罥蛛郎馬嘶。去時燈火正月半，階前雪消萱草齊。
考試局與孫元忠博士竹間對窗夜聞元忠誦書聲調悲壯戲作竹枝歌三章和之  其三 黄庭堅 
勃姑夫婦喜相喚，街頭雪泥即漸乾。已放游絲高百尺，不應桃李尚春寒。
觀伯時畫馬 黄庭堅 
儀鸞供帳饕蝨行，翰林濕薪爆竹聲，風簾官燭淚縱橫。木穿石槃未渠透，坐窗不遨令人瘦，貧馬百藖逢一豆。眼明見此玉花驄，徑思著鞭隨詩翁，城西野桃尋小紅。
題伯時畫揩痒虎 黄庭堅 
猛虎肉醉初醒時，揩磨苛痒風助威。枯楠未覺草先低，木末應有行人知。
題伯時畫觀魚僧 黄庭堅 
橫波一網腥城市，日暮江空煙水寒。當時萬事心已死，猶恐魚作故時看。
題伯時畫頓塵馬 黄庭堅 
竹頭搶地風不舉，文書堆案睡自語。忽看高馬頓風塵，亦思歸家洗袍袴。
題伯時畫嚴子陵釣灘 黄庭堅 
平生久要劉文叔，不肯爲渠作三公。能令漢家重九鼎，桐江波上一絲風。
題伯時畫松下淵明 黄庭堅 
南渡誠草草，長沙慰艱難。終風霾八表，半夜失前山。遠公香火社，遺民文字禪。雖非老翁事，幽尚亦可觀。松風自度曲，我琴不須彈。客來欲開說，觴至不得言。
出禮部試院王才元惠梅花三種皆妙絕戲答三首  其一 黄庭堅 
城南名士遣春來，三月乃見臘前梅。定知鎖著江南客，故放綠陰春晚回。
出禮部試院王才元惠梅花三種皆妙絕戲答三首  其二 黄庭堅 
舍人梅塢無關鎖，携酒俗人來未曾。舊時愛菊陶彭澤，今作梅花樹下僧。
出禮部試院王才元惠梅花三種皆妙絕戲答三首  其三 黄庭堅 
病夫中歲屏杯杓，百葉緗梅觸撥人。拂殺官黄春有思，滿城桃李不能春。
王立之承奉詩報梅花已落盡次韵戲答 黄庭堅 
南枝北枝春事休，榆錢可穿柳带柔。定是沈郎作詩瘦，不應春能生許愁。
乞姚花二首  其一 黄庭堅 
正是風光嬾困時，姚黄開晚落應遲。欲雕好句乞春色，日歷如山不到詩。
乞姚花二首  其二 黄庭堅 
青春日月鳥飛過，汗簡文書山疊重。乞取好花天上看，宮衣黄带御爐烘。
效王仲至少監詠姚花用其韵四首  其一 黄庭堅 
映日低風整復斜，綠玉眉心黄袖遮。大梁城裏雖罕見，心知不是牛家花。
效王仲至少監詠姚花用其韵四首  其二 黄庭堅 
九疑山中萼綠華，黄雲承襪到羊家。真筌蟲蝕詩句斷，猶託餘情開此花。
效王仲至少監詠姚花用其韵四首  其三 黄庭堅 
仙衣襞積駕黄鵠，草木無光一笑開。人間風日不可奈，故待成陰葉下來。
效王仲至少監詠姚花用其韵四首  其四 黄庭堅 
湯沐冰肌照春色，海牛壓簾風不開。直言紅塵無路入，猶傍蜂鬚蝶翅來。
寄杜家父二首  其一 黄庭堅 
紅紫爭春觸處開，九衢終日犢車雷。閒情欲被春將去，鳥喚花驚只麽回。
寄杜家父二首  其二 黄庭堅 
風塵點汙青春面，自汲寒泉洗醉紅。徑欲題詩嫌浪許，杜郎覓句有新功。
王才元舍人許牡丹求詩 黄庭堅 
聞道潛溪千葉紫，主人不剪要題詩。欲搜佳句恐春老，試遣七言賒一枝。
謝王舍人剪送狀元紅 黄庭堅 
清香拂袖剪來紅，似繞名園曉露叢。欲作短章憑阿素，緩歌誇與落花風。
戲答陳季常寄黄州山中連理松枝二首  其一 黄庭堅 
故人折松寄千里，想聽萬壑風泉音。誰言五鬣蒼煙面，猶作人間兒女心。
戲答陳季常寄黄州山中連理松枝二首  其二 黄庭堅 
老松連枝亦偶然，紅紫事退獨參天。金沙灘頭鎖子骨，不妨隨俗暫嬋娟。
次韵子瞻送李廌 黄庭堅 
驥子墮地追風日，未試千里誰能識。習之實錄葬皇祖，斯文如女有正色。今年持橐佐春官，遂失此人難塞責。雖然一鬨有奇偶，博懸于投不在德。君看巨浸朝百川，此豈有意潢潦前。願爲霧豹懷文隠，莫愛風蟬蛻骨仙。
次韵宋懋宗三月十四日到西池都人盛觀翰林公出遨 黄庭堅 
金狨繫馬曉鶑邊，不比春江上水船。人語車聲喧法曲，花光樓影倒晴天。人間化鶴三千歲，海上看羊十九年。還作遨頭驚俗眼，風流文物屬蘇仙。
韓獻肅公挽詞三首  其一 黄庭堅 
鬰鬰高陽里，生才世不孤。八龍歸月旦，三鳳繼天衢。梁壞吾安仰，人亡道固癯。空令湖海士，愁絕奠生芻。
韓獻肅公挽詞三首  其二 黄庭堅 
物産原希世，風流更折衝。决疑京兆尹，富國大司農。遠業終三事，仁聲達九宗。方祈酌周斗，何意輟秦舂。
韓獻肅公挽詞三首  其三 黄庭堅 
淚盡才難日，斯人遽隕傾。冰枝憂木稼，食昴恨長庚。名與具茨重，心如潁水清。堂堂萬夫表，直作閉佳城。
次韵子瞻以紅带寄王宣義 黄庭堅 
參軍但有四立壁，初無臨江千木奴。白頭不是折腰具，桐帽棕鞋稱老夫。滄江鷗鷺野心性，陰壑虎豹雄牙鬚。鷫鷞作裘初服在，猩血染带鄰翁無。昨來杜鵑勸歸去，更待把酒聽提壺。當今人材不乏使，天上二老須人扶。兒無飽飯尚勤書，婦無複褌且著襦。社甕可漉溪可漁，更問黄雞肥與癯。林間醉著人伐木，猶夢官下聞追呼。萬釘圍腰莫愛渠，富貴安能潤黄壚。
聽宋宗儒摘阮歌 黄庭堅 
翰林尚書宋公子，文采風流今尚爾。自疑耆域是前身，囊中探丸起人死。貌如千歲枯松枝，落魄酒中無定止。得錢百萬送酒家，一笑不問今餘幾。手揮琵琶送飛鴻，促絃聒醉驚客起。寒蟲催織月籠秋，獨雁叫羣天拍水。楚國羈臣放十年，漢宮佳人嫁千里。深閨洞房語恩怨，紫燕黄鸝韵桃李。楚狂行歌驚市人，漁父拏舟在葭葦。問君枯木著朱繩，何能道人意中事。君言此物傳數姓，玄璧庚庚有橫理。閉門三月傳國工，身今親見阮仲容。我有江南一丘壑，安得與君醉其中，曲肱聽君寫松風。
自門下後省歸卧酺池寺觀盧鴻草堂圖 黄庭堅 
黄塵逆帽馬辟易，歸來下簾卧書空。不知繡鞍萬人立，何如盧郎駕飛鴻。
題子瞻寺壁小山枯木二首  其一 黄庭堅 
爛腸五斗對獄吏，白髮千丈濯滄浪。却來獻納雲臺表，小山桂枝不相忘。
題子瞻寺壁小山枯木二首  其二 黄庭堅 
海內文章非畫師，能回筆力作枯枝。豫章從小有梁棟，也似鄭公雙鬢絲。
題子瞻枯木 黄庭堅  写人 赞美 写人诗
折衝儒墨陣堂堂，書入顔楊鴻雁行。胸中元自有丘壑，故作老木蟠風霜。
和子瞻戲書伯時畫好頭赤 黄庭堅 
李侯畫骨不畫肉，筆下馬生如破竹。秦駒雖入天仗圖，猶恐真龍在空谷。精神權奇汗溝赤，有頭赤烏能逐日。安得身爲漢都護，三十六城看歷歷。
詠伯時畫太初所獲大宛虎脊天馬圖 黄庭堅 
筆端那有此，千里在胸中。四蹄雷電去，一顧馬羣空。誰能乘此物，超俗駕長風。逸材歸轡勒，歲在執徐同。
詠伯時畫馮奉世所獲大宛象龍圖 黄庭堅 
上黨良家子，挽强如屈肘。三十學春秋，豈爲莎車首。誰言馮光祿，不如甘延壽。雖無千戶封，乃得六龍友。
題竹石牧牛 黄庭堅 
野次小崢嶸，幽篁相倚綠。阿童三尺箠，御此老觳觫。石吾甚愛之，勿遣牛礪角。牛礪角尚可，牛鬭殘我竹。
題伯時天育驃騎圖二首  其一 黄庭堅 
玉花照夜今無種，櫪上追風亦不傳。想見真龍如此筆，蒺藜沙晚草迷川。
題伯時天育驃騎圖二首  其二 黄庭堅 
明窗槃礴萬物表，寫出人間真乘黄。邂逅今身猶姓李，可非前世江都王。
姨母李夫人墨竹二首  其一 黄庭堅 
深閨靜几試筆墨，白頭腕中百斛力。榮榮枯枯皆本色，懸之高堂風動壁。
姨母李夫人墨竹二首  其二 黄庭堅 
小竹扶疏大竹枯，筆端真有造化爐。人間俗氣一點無，健婦果勝大丈夫。
次韵子瞻子由題憩寂圖二首  其一 黄庭堅 
松寒風雨石骨瘦，法窟寂寥僧定時。李侯有句不肯吐，淡墨寫出無聲詩。
次韵子瞻子由題憩寂圖二首  其二 黄庭堅 
龍眠不似虎頭癡，筆妙天機可並時。蘇仙漱墨作蒼石，應解種花開此詩。
次韵答曹子方雜言 黄庭堅 
酺池寺，湯餠一齋盂，曲肱懶著書。騎馬天津看逝水，滿船風月憶江湖。往時盡醉冷卿酒，侍兒琵琶春風手。竹間一夜鳥聲春，明朝醉起雪塞門。當年聞說冷卿客，黄鬚鄴下曹將軍。挽弓石八不好武，讀書卧看三峰雲。誰憐相逢十載後，釜裏生魚甑生塵。冷卿白首大官寺，樽前不復如花人。曹將軍，江湖之上可相忘，舂鉏對立鴛鴦雙。無機與游不亂行，何時解纓濯滄浪。喚取張侯來平章，烹茶煮餠坐僧房。
次韵子瞻和王子立風雨敗書屋有感 黄庭堅 
婦翁不可撾，王郎非嬌客。十年爲從學，苦淡共陻厄。燕雀嗤鴻漸，犬羊睨麟獲。遇逢涇渭分，昨夢春冰釋。平生五車書，才吐二三策。已作謗薰天，金朱果何益。君窮一窗下，風雨更削跡。詩工知學進，詞苦見意迫。俗情傲秦贅，婦舍不煖席。南冶從東家，不聞被嘲劇。師儒並世難，日月過箭疾。公今未有田，把筆耕六籍。
嘲小德 黄庭堅 
中年舉兒子，漫種老生涯。學語囀春鳥，塗窗行暮鴉。欲嗔王母惜，稍慧女兄誇。解著潛夫論，不妨無外家。
戲答張祕監饋羊 黄庭堅 
細肋柔毛飽卧沙，煩公遣騎送寒家。忍令無罪充庖宰，留與兒童駕小車。
戲答王定國題門兩絕句  其一 黄庭堅 
非復三五少年日，把酒償春頰生紅。白鷗入羣頗相委，不謂驚起來賓鴻。
戲答王定國題門兩絕句  其二 黄庭堅 
頗知歌舞無竅鑿，我心塊然如帝江。花裏雄蜂雌蛺蝶，同時本自不作雙。
情人怨戲效徐庾慢體三首  其一 黄庭堅 
秋水無言度，荷花稱意紅。主人敬愛客，催喚出房籠。一斛明珠曲，何時落塞鴻。莫藏春笋手，且爲剝蓮蓬。
情人怨戲效徐庾慢體三首  其二 黄庭堅 
翡翠釵梁碧，石榴裙摺紅。隙光斜斗帳，香字冷薰籠。聞道西飛燕，將隨北固鴻。鴛鴦會獨宿，風雨打船蓬。
情人怨戲效徐庾慢體三首  其三 黄庭堅 
障羞羅袂薄，承汗領巾紅。晚風斜蠆髮，逸艷照窗籠。胡琴抱明月，寶瑟陣歸鴻。倚壁生蛛網，年光如轉蓬。
呈外舅孫莘老二首  其一 黄庭堅 
九陌黄塵烏帽底，五湖春水白鷗前。扁舟不爲鱸魚去，收取聲名四十年。
呈外舅孫莘老二首  其二 黄庭堅 
甓社湖中有明月，淮南草木借光輝。故應剖蚌登王府，不若行沙弄夕霏。
以天壇靈壽杖送莘老 黄庭堅 
王屋千霜老紫藤，扶公休沐對親朋。異時駟馬安車去，拄到天壇願力能。
戲答俞清老道人寒夜三首  其一 黄庭堅 
索索葉自雨，月寒遙夜闌。馬嘶車鐸鳴，羣動不遑安。有人夢超俗，去髮脫儒冠。平明視清鏡，正爾良獨難。
戲答俞清老道人寒夜三首  其二 黄庭堅 
聞道一稊米，出身縛簪纓。懷我伐木友，寒衾夢丁丁。富貴但如此，百年半曲肱。早晚相隨去，松根有茯苓。
戲答俞清老道人寒夜三首  其三 黄庭堅 
牧羊金華山，早通玉帝籍。至今風低草，𧥄𧥄見白石。金華風煙下，亦有君履迹。何爲紅塵裏，頷鬚欲雪白。
祕書省冬夜宿直寄懷李德素 黄庭堅 
曲肱驚夢寒，皎皎入牖下。出門問何祥，岑寂省中夜。姮娥携青女，一笑粲萬瓦。懷我金玉人，幽獨秉大雅。古來絕朱絃，蓋爲知音者。同牀有不察，而況子在野。獨立占少微，長懷何由寫。
歲寒知松柏 黄庭堅 
羣陰彫品物，松柏尚桓桓。老去惟心在，相依到歲寒。霜嚴御史府，雨立大夫官。犧象溝中斷，徽絃爨下殘。光陰一鳥過，翦伐萬牛難。春日輝桃李，蒼顔亦預觀。
東觀讀未見書 黄庭堅 
漢規羣玉府，東觀近宸居。詔許無雙士，來觀未見書。皇文開萬卷，家學陋三餘。竹帛森延閣，星辰繞直廬。諸生起孤賤，天子自吹噓。願以多聞力，論思補帝裾。
被褐懷珠玉 黄庭堅 
國士懷珠玉，通津不易扛。櫝藏心有待，褐短義難降。寶唾歸青簡，晴虹貫夜窗。直言方按劍，豈是故迷邦。彈雀輕千仞，連城買一雙。安知藍縷底，明月弄寒江。
款塞來享 黄庭堅 
前朝夏州守，來款塞門西。聖主敷文德，降書付狄鞮。氈裘瞻日月，剺面带金犀。殿陛閒干羽，邊亭息鼓鼙。永輸量谷馬，不作觸藩羝。聲勢常相倚，今聞定五溪。
憶邢惇夫 黄庭堅 
詩到隨州更老成，江山爲助筆縱橫。眼看白璧埋黄壤，何況人間父子情。
次韵秦少章晁適道贈答詩 黄庭堅 
二子論文地，陰風雪塞廬。寧穿東郭履，不遺子公書。士固難推挽，時聞有詔除。負暄真得計，獻御恐成疏。
次韵答秦少章乞酒 黄庭堅 
朝事鞍馬早，吏曹文墨拘。初無尺寸補，但于朋友疏。豈如簞瓢子，卧起一牀書。炙背道堯舜，雪屋相與娛。步出城東門，野鳥吟廢墟。頗知富貴事，勢窮心亦舒。詩來獻窮狀，水餠嚼冰蔬。斗酒得醉否，枵腹如瓠壺。亦可召西舍，侯嬴非博徒。
頤軒詩六首  其一 黄庭堅 
金石不隨波，松竹知歲寒。冥此芸芸境，迴向自心觀。
頤軒詩六首  其二 黄庭堅 
知足是靈龜，無厭乃朵頤。虛心萬物表，寒暑自四時。
頤軒詩六首  其三 黄庭堅 
無外一精明，六合同出自。公能知本源，佛亦不相似。
頤軒詩六首  其四 黄庭堅 
辱莫辱多欲，樂莫樂無求。人生强學耳，萬古一東流。
頤軒詩六首  其五 黄庭堅 
樞機要發遲，飲食戒味厚。漁人溺於波，君子溺於口。
頤軒詩六首  其六 黄庭堅 
涇流不濁渭，種桃無李實。養心去塵緣，光明生虛室。
寺齋睡起二首  其一 黄庭堅 
小黠大癡螳捕蟬，有餘不足夔憐蚿。退食歸來北窗夢，一江風月桃李船。
寺齋睡起二首  其二 黄庭堅 
桃李無言一再風，黄鸝惟見綠葱葱。人言九事八爲律，儻有江船吾欲東。
記夢 黄庭堅 
衆真絕妙擁靈君，曉然夢之非紛紜。窗中遠山是眉黛，席上榴花皆舞裙。借問琵琶得聞否，靈君色莊妓摇手。兩客爭棋爛斧柯，一兒壞局君不呵。杏梁歸燕語空多，奈此雲窗霧閣何。
同元明過洪福寺戲題 黄庭堅 
洪福僧園拂紺紗，舊題塵壁似昏鴉。春殘已是風和雨，更著遊人撼落花。
戲答晁深道乞消梅二首  其一 黄庭堅 
青莎徑裏香未乾，黄鳥陰中實已團。蒸豆作烏鹽作白，屬聞丹杏薦牙盤。
戲答晁深道乞消梅二首  其二 黄庭堅 
北客未嘗眉自顰，南人誇說齒生津。磨錢和蜜誰能許，去蒂供鹽亦可人。
以梅餽晁深道戲贈二首  其一 黄庭堅 
带葉連枝摘未殘，依依茶塢竹籬間。相如病渴應須此，莫與文君蹙遠山。
以梅餽晁深道戲贈二首  其二 黄庭堅 
渴夢吞江起解顔，詩成有味齒牙間。前身鄴下劉公幹，今日江南庾子山。
次韵孫子實題少章寄寂齋 黄庭堅 
虛名誤壯夫，今古可笑閔。尸裹萬里歸，書載五車稛。安知衡門下，身與天地準。秦晁兩美士，內行頗修謹。余欲造之深，抽琴去其軫。寄寂喧鬨間，此道有汲引。獄戶聞笞榜，市聲雜嘲辴。二生對曲肱，圭玉發石藴。大小窮鵬鷃，短長見椿槿。欲聞寂時聲，黄鍾在龍筍。
次韵孫子實寄少游 黄庭堅 
薛宣欲吏雲，季氏或招閔。此公胸中秋，萬物欲收稛。賣藥偶知名，草玄非近準。才難不易得，志大略細謹。士生要弘毅，天地爲蓋軫。驥來鹽車驂，井下短綆引。難甘呼爾食，聊寄粲然辴。誰能借前籌，還婦用束縕。吾聞調羹鼎，異味及枌堇。豈其供王羞，而弃會稽筍。
戲書秦少游壁 黄庭堅 
丁令威，化作遼東白鶴歸，朱顔未改故人非。微服過宋風退飛，宋父擁篲待來歸，誰饋百牢鸜鵒妃。秦氏烏生八九子，鴉烏之兄畢逋尾。憶炊門牡烹伏雌，未肯增巢令汝棲。莫愁野雉疏家雞，但願主人印纍纍。
贈秦少儀 黄庭堅 
汝南許文休，馬磨自衣食。但聞郡功曹，滿世名籍籍。渠命有顯晦，非人作通塞。秦氏多英俊，少游眉最白。頗聞鴻雁行，筆皆萬人敵。吾早知有覯，而不知有覿。少儀袖詩來，剖蚌珠的皪。乃能持一鏃，與我箭鋒直。自吾得此詩，三日卧向壁。挽士不能寸，推去輒數尺。才難不其然，有亦未易識。
送少章從翰林蘇公餘杭 黄庭堅 
東南淮海惟揚州，國士無雙秦少游。欲攀天關守九虎，但有筆力迴萬牛。文學縱橫乃如此，故應當家有季子。時來誰能力作難，鴻雁行飛入道山。斑衣兒啼真自樂，從師學道也不惡。但使新年勝故年，即如常在郎罷前。
題浄因壁二首  其一 黄庭堅 
暝倚蒲團挂鉢囊，半窗疏箔度微凉。蕉心不展待時雨，葵葉爲誰傾太陽。
題浄因壁二首  其二 黄庭堅 
門外黄塵不見山，此中草木亦常閒。履聲如度薄冰過，催粥華鯨吼夜闌。
六月十七日晝寢 黄庭堅 
紅塵席帽烏韡裏，想見滄洲白鳥雙。馬齕枯萁喧午枕，夢成風雨浪翻江。
北窗 黄庭堅 
生物趨功日夜流，園林才夏麥先秋。綠陰黄鳥北窗簟，付與來禽安石榴。
趙子充示竹夫人詩蓋凉寢竹器憩臂休膝似非夫人之職予爲名曰青奴并以小詩取之二首  其一 黄庭堅 
青奴元不解梳妝，合在禪齋夢蝶牀。公自有人同枕簟，肌膚冰雪助清凉。
趙子充示竹夫人詩蓋凉寢竹器憩臂休膝似非夫人之職予爲名曰青奴并以小詩取之二首  其二 黄庭堅 
穠李四絃風拂席，昭華三弄月侵牀。我無紅袖堪娛夜，正要青奴一味凉。
范蜀公挽詞二首  其一 黄庭堅 
信道雖常爾，知人乃獨亨。書林身老大，諫紙字敧傾。鼇去三山動，人危五鼎烹。保全天子聖，几杖送餘生。
范蜀公挽詞二首  其二 黄庭堅 
公在昭陵日，文章近赤墀。空嗟伏生老，不侍邇英帷。去國幾三虎，聞韶待一夔。誰言蓋棺了，新樂鎖蛛絲。
宗室公壽挽詞二首  其一 黄庭堅 
昔在熙寧日，葭莩接貴游。題詩奉先寺，橫笛寶津樓。天網恢中夏，賓筵禁列侯。但聞劉子政，頭白更清修。
宗室公壽挽詞二首  其二 黄庭堅 
昧旦鳴珂路，春朝禁殿班。方看分寶玉，何意作丘山。燕入風榮舞，花開日笑顔。空餘杜陵淚，一爲漢中潸。
出城送客過故人東平侯趙景珍墓 黄庭堅 
朱顔苦留不肯住，白髮正爾欺得人。嬋娟去作誰家妾，意氣都成一聚塵。今日牛羊上丘壟，當時近前左右嗔。花開鳥啼荆棘裏，誰與平章作好春。
黄潁州挽詞三首  其一 黄庭堅 
恭惟同自出，累世復通家。惠沫霑枯涸，忠規補過差。胸中明玉石，仕路困風沙。尚有平生酒，秋原洒菊花。
黄潁州挽詞三首  其二 黄庭堅 
臨民次公老，論事長輿通。袖有投虛刃，時無斲鼻工。風流前輩近，名實後人公。不謂三日別，今成萬事空。
黄潁州挽詞三首  其三 黄庭堅 
公與汝陽守，人間孝友稀。脊令鳴夜雨，常棣倚春暉。粉省雙飛入，泉臺相與歸。哀笳宛丘道，衰涕不勝揮。
樂壽縣君呂氏挽詞二首  其一 黄庭堅 
歸裝衣楚楚，家世印纍纍。來作箕帚婦，不忘蘋藻詩。居然成萬古，何啻謁三醫。騎省還秋直，霜侵鬢脚衰。
樂壽縣君呂氏挽詞二首  其二 黄庭堅 
剪髻賓筵盛，齊眉婦禮閑。謂宜俱白髮，忽去作青山。大夢驚蝴蝶，何時識佩環。哀歌行欲絕，丹旐雨斑斑。
叔父給事挽詞十首  其一 黄庭堅 
元祐宗臣考十科，公居八九未爲多。功名身後無瑕點，孝友生知不琢磨。
叔父給事挽詞十首  其二 黄庭堅 
平生治獄有陰功，忠孝臨民父母同。贛上樵夫談卓令，宣城老吏識于公。
叔父給事挽詞十首  其三 黄庭堅 
三晉山河數十州，頻年水旱不能秋。我公出把司農節，粟麥還于地上流。
叔父給事挽詞十首  其四 黄庭堅 
更生苦訟石中書，宰掾非人欲引裾。兩猾論兵幾敗國，同時御史更誰如。
叔父給事挽詞十首  其五 黄庭堅 
曾發公家鉅萬錢，溝中襁褓却生全。三齊水後皆禾稼，不殺耕牛更可傳。
叔父給事挽詞十首  其六 黄庭堅 
晉地無戎卧賊曹，民兵賜笏解弓刀。六年講武儒冠在，不踏金門著戰袍。
叔父給事挽詞十首  其七 黄庭堅 
軍容百萬轉風雷，獨料王師不戰摧。三篋飛書公對獄，元豐天子照姦回。
叔父給事挽詞十首  其八 黄庭堅 
隴上千山漢節回，掃除民蜮不爲災。蜀茶總入諸蕃市，胡馬常從萬里來。
叔父給事挽詞十首  其九 黄庭堅 
廊廟從來不在邊，黄扉青瑣慶登賢。除書未試回天筆，何意佳城到馬前。
叔父給事挽詞十首  其一○ 黄庭堅 
榮祿常思澤九宗，山摧梁壞牀成空。百年遺恨誰昭洗，他日諸郎有父風。
寂住閣 黄庭堅 
莊周夢爲胡蝶，胡蝶不知莊周。當處出生隨意，急流水上不流。
深明閣 黄庭堅 
象踏恒河徹底，日行閻浮破冥。若問深明宗旨，風花時度窗櫺。
竹枝詞二首  其一 黄庭堅 
撐崖拄谷蝮蛇愁，入箐攀天猿掉頭。鬼門關外莫言遠，五十三驛是皇州。
竹枝詞二首  其二 黄庭堅 
浮雲一百八盤縈，落日四十八渡明。鬼門關外莫言遠，四海一家皆弟兄。
夢李白誦竹枝詞三疊  其一 黄庭堅 
一聲望帝花片飛，萬里明妃雪打圍。馬上胡兒那解聽，琵琶應道不如歸。
夢李白誦竹枝詞三疊  其二 黄庭堅 
竹竿坡面蛇倒退，摩圍山腰胡孫愁。杜鵑無血可續淚，何日金雞赦九州。
夢李白誦竹枝詞三疊  其三 黄庭堅 
命輕人鮓甕頭船，日瘦鬼門關外天。北人墮淚南人笑，青壁無梯聞杜鵑。
和答元明黔南贈別 黄庭堅  抒情 赠别
萬里相看忘逆旅，三聲清淚落離觴。朝雲往日攀天夢，夜雨何時對榻凉。急雪脊令相並影，驚風鴻雁不成行。歸舟天際常回首，從此頻書慰斷腸。
題蘇若蘭回文錦詩圖 黄庭堅 
千詩織就回文錦，如此陽臺暮雨何。亦有英靈蘇蕙手，只無悔過竇連波。
次韵楊明叔四首  其一 黄庭堅 
魚去游濠上，鴞來止坐隅。吉凶終我在，憂樂與生俱。决定不是物，方名大丈夫。今觀由也果，老子欲乘桴。
次韵楊明叔四首  其二 黄庭堅 
道常無一物，學要反三隅。喜與嗔同本，嗔時喜自俱。心隨物作宰，人謂我非夫。利用兼精義，還成到岸桴。
次韵楊明叔四首  其三 黄庭堅 
全德備萬物，大方無四隅。身隨腐草化，名與太山俱。道學歸吾子，言詩起老夫。無爲蹈東海，留作濟川桴。
次韵楊明叔四首  其四 黄庭堅 
匹士能光國，三孱不滿隅。竊觀今日事，君與古人俱。氣類鶑求友，精誠石望夫。雷門震驚手，待汝一援桴。
再次韵 黄庭堅 
窮奇投有北，鴻鵠止丘隅。我已魑魅禦，君方燕雀俱。道應無蒂芥，學要盡工夫。莫斬猿狙杙，明堂待棟桴。
謫居黔南十首  其一 黄庭堅 
相望六千里，天地隔江山。十書九不到，何用一開顔。
謫居黔南十首  其二 黄庭堅 
霜降水反壑，風落木歸山。冉冉歲華晚，昆蟲皆閉關。
謫居黔南十首  其三 黄庭堅 
冷淡病心情，暄和好時節。故園音信斷，遠郡親賓絕。
謫居黔南十首  其四 黄庭堅 
山郭燈火稀，峽天星漢少。年光東流水，生計南枝鳥。
謫居黔南十首  其五 黄庭堅 
冥懷齊遠近，委順隨南北。歸去誠可憐，天涯住亦得。
謫居黔南十首  其六 黄庭堅 
老色日上面，歡悰日去心。今既不如昔，後當不如今。
謫居黔南十首  其七 黄庭堅 
嘖嘖雀引雛，梢梢笋成竹。時物感人情，憶我故鄉曲。
謫居黔南十首  其八 黄庭堅 
苦雨初入梅，瘴雲稍含毒。泥秧水畦稻，灰種畬田粟。
謫居黔南十首  其九 黄庭堅 
輕紗一幅巾，小簟六尺牀。無客盡日靜，有風終夜凉。
謫居黔南十首  其一○ 黄庭堅 
病人多夢醫，囚人多夢赦。如何春來夢，合眼在鄉社。
贈黔南賈使君 黄庭堅 
綠髮將軍領百蠻，橫戈得句一開顔。少年圯下傳書客，老去崆峒問道山。春入鶑花空自笑，秋成梨棗爲誰攀。何時定作風光主，待得征西鼓吹還。
次韵雨絲雲鶴二首  其一 黄庭堅 
煙雲杳靄合中稀，霧雨空濛密更微。園客繭絲抽萬緒，蛛蝥網面罩羣飛。風光錯綜天經緯，草木文章帝杼機。願染朝霞成五色，爲君王補坐朝衣。
次韵雨絲雲鶴二首  其二 黄庭堅 
幾片雲如薛公鶴，精神態度不曾齊。安知隴鳥樊籠密，便覺南鵬羽翼低。風散又成千里去，夜寒應上九天栖。坐來改變如蒼狗，試欲揮毫意自迷。
從斌老乞苦筍 黄庭堅 
南園苦笋味勝肉，籜龍稱冤莫采錄。煩君更致蒼玉束，明日風雨皆成竹。
次韵黄斌老所畫橫竹 黄庭堅  抒情 赞美
酒澆胸次不能平，吐出蒼竹歲崢嶸。卧龍偃蹇雷不驚，公與此君俱忘形。晴窗影落石泓處，松煤淺染飽霜兔。中安三石使屈蟠，亦恐形全便飛去。
次韵謝黄斌老送墨竹十二韵 黄庭堅 
古今作生竹，能者未十輩。吳生勒枝葉，筌寀遠不逮。江南鐵鉤鎖，最許誠懸會。燕公灑墨成，落落與時背。譬如刳心松，中有歲寒在。湖州三百年，筆與前哲配。規模轉銀鉤，幽賞非俗愛。披圖風雨入，咫尺莽蒼外。吾宗學湖州，師逸功已倍。有來竹四幅，冬夏生變態。預知更入神，後出遂無對。吾詩被壓倒，物固不兩大。
用前韵謝子舟爲予作風雨竹 黄庭堅 
子舟詩書客，畫手睨前輩。挹袂拍其肩，餘力左右逮。摩拂造化爐，經營鬼神會。光煤疊亂葉，世與作者背。看君回腕筆，猶喜漢儀在。歲寒十三本，與可可追配。小山蒼苔面，突兀謝憎愛。風斜兼雨重，意出筆墨外。吾聞絕一源，戰勝自十倍。榮枯轉時機，生死付交態。狙公倒七芧，勿用嗔喜對。此物當更工，請以小喻大。
再用前韵詠子舟所作竹 黄庭堅 
森萷一山竹，壯士十三輩。自干雲天去，草芥肯下逮。虛心聽造物，顛沛風雲會。榮枯偶同時，終不相棄背。誰云湖州沒，筆力今尚在。阿筌雖墨妙，好以桃李配。國工裁主意，冷淡恐不愛。子舟落心畫，榮觀不在外。耆年道機熟，增勝當倍倍。祖述今百家，小紙弄姿態。雖云出湖州，卷置懶開對。非公筆如椽，孰能爲之大。
戲詠子舟畫兩竹兩鸜鵒 黄庭堅 
風晴日暖摇雙竹，竹間相語兩鸜鵒。鸜鵒之肉不可餚，人生不材果爲福。子舟之筆利如錐，千變萬化皆天機。未知筆下鸜鵒語，何似夢中胡蝶飛。
次韵答斌老病起獨游東園二首  其一 黄庭堅 
萬事同一機，多慮乃禪病。排悶有新詩，忘蹄出兔徑。蓮花生淤泥，可見嗔喜性。小立近幽香，心與晚色靜。
次韵答斌老病起獨游東園二首  其二 黄庭堅 
主人心安樂，花竹有和氣。時從物外賞，自益酒中味。斸枯蟻改穴，掃籜筍迸地。萬籟寂中生，乃知風雨至。
又和二首  其一 黄庭堅 
西風鏖殘暑，如用霍去病。疏溝滿蓮塘，掃葉明竹逕。中有寂寞人，自知圓覺性。心猿方睡起，一笑六窗靜。
又和二首  其二 黄庭堅 
外物攻伐人，鐘鼓作聲氣。待渠弓箭盡，我自味無味。宴安衽席間，蛟鰐垂涎地。君子履微霜，即知堅冰至。
又答斌老病愈遣悶二首  其一 黄庭堅 
百痾從中來，悟罷本誰病。西風將小雨，凉入居士徑。苦竹遶蓮塘，自悅魚鳥性。紅荷倚翠蓋，不點禪心靜。
又答斌老病愈遣悶二首  其二 黄庭堅 
風生高竹凉，雨送新荷氣。魚游悟世網，鳥語入禪味。一揮四百病，智刃有餘地。病來每厭客，今乃思客至。
次韵黄斌老晚游池亭二首  其一 黄庭堅 
路入東園無俗駕，忽逢佳士喜同遊。綠荷菡萏稍覺晚，黄菊拒霜殊未秋。客位正須懸榻下，主人自愛小塘幽。老夫多病蠻江上，頗憶平生馬少游。
次韵黄斌老晚游池亭二首  其二 黄庭堅 
岑寂東園可散愁，膠膠擾擾夢神遊。萬竿苦竹旌旗卷，一部鳴蛙鼓吹休。雨後月前天欲冷，身閒心遠地常幽。杜門謝客恐生謗，且作人間鵬鷃游。
戲答史應之三首  其一 黄庭堅 
先生早擅屠龍學，袖有新硎不試刀。歲晚亦無雞可割，庖蛙煎鱔薦松醪。
戲答史應之三首  其二 黄庭堅 
老萊有婦懷高義，不厭夫家苜蓿盤。收得千金不龜藥，短裙漂絖暮江寒。
戲答史應之三首  其三 黄庭堅 
甑有輕塵釜有魚，漢庭日日召嚴徐。不嫌藜藿來同飯，更展芭蕉看學書。
題也足軒 黄庭堅 
道人手種兩三竹，使君忽來唾珠玉。不須客賦千首詩，若是賞音一夔足。世人愛處但同流，一絲不掛似太俗。客來若問有何好，道人優曇遠山綠。
寄題榮州祖元大師此君軒 黄庭堅 
王師學琴三十年，響如清夜落澗泉。滿堂洗盡箏琶耳，請師停手恐斷絃。神人傳書道人命，死生貴賤如看鏡。晚知直語觸憎嫌，深藏幽寺聽鐘磬。有酒如澠客滿門，不可一日無此君。當時手栽數寸碧，聲挾風雨今連雲。此君傾蓋如故舊，骨相奇怪清且秀。程嬰杵臼立孤難，伯夷叔齊采薇瘦。霜鐘堂上弄秋月，微風入絃此君悅。公家周彥筆如椽，此君語意當能傳。
答李任道謝分豆粥 黄庭堅 
豆粥能驅晚瘴寒，與公同味更同餐。安知天上養賢鼎，且作山中煮菜看。
贈知命弟離戎州 黄庭堅 
道人終歲學陶朱，西子同舟泛五湖。船窗卧讀書萬卷，還有新詩來起予。
姪桘隨知命舟行 黄庭堅 
莫去沙邊學釣魚，莫將百丈作轆轤。清江濯足窗下坐，燕子日長宜讀書。
次韵奉答文少激推官紀贈二首  其一 黄庭堅 
詩來清吹拂衣巾，句法詞鋒覺有神。今日相看青眼舊，他年肯作白頭新。文如霧豹容窺管，氣似靈犀可辟塵。慙愧相期在臺省，無心枯木豈能春。
次韵奉答文少激推官紀贈二首  其二 黄庭堅 
文章藻鑑隨時去，人物權衡逐勢低。揚子墨池春草遍，武侯祠廟曉鶑啼。書帷寂寞知音少，幕府留連要路迷。顧我何人敢推輓，看君桃李合成蹊。
次韵文少激祈雨有感 黄庭堅 
窮儒憂樂與民同，何況朱輪職勸農。終日虀鹽供一飯，幾時膚寸冒千峰。未須丘垤占鳴鸛，只要朝廷起卧龍。從此滂沱徧枯槁，愛民天子似仁宗。
次韵李任道晚飲鎖江亭 黄庭堅 
西來雪浪如炰烹，兩涯一葦乃可橫。忽思鍾陵江十里，白蘋風起縠紋生。酒杯未覺浮蟻滑，茶鼎已作蒼蠅鳴。歸時共須落日盡，亦嫌持蓋僕屢更。
再次韵兼簡履中南玉三首  其一 黄庭堅 
李侯詩律嚴且清，諸生賡載筆縱橫。句中稍覺道戰勝，胸次不使俗塵生。山繞樓臺鐘鼓晚，江觸石磯碪杵鳴。鎖江主人能致酒，願渠久住莫終更。
再次韵兼簡履中南玉三首  其二 黄庭堅 
江津道人心源清，不繫虛舟盡日橫。道機禪觀轉萬物，文采風流被諸生。與世浮沈惟酒可，隨人憂樂以詩鳴。江頭一醉豈易得，事如浮雲多變更。
再次韵兼簡履中南玉三首  其三 黄庭堅 
鎖江亭上一樽酒，山自白雲江自橫。李侯短褐有長處，不與俗物同條生。經術貂蟬續狗尾，文章瓦釜作雷鳴。古來寒士但守節，夜夜抱關聽五更。
次韵任道食荔支有感三首  其一 黄庭堅 
一錢不直程衛尉，萬事稱好司馬公。白髮永無懷橘日，六年怊悵荔支紅。
次韵任道食荔支有感三首  其二 黄庭堅 
今年荔子熟南風，莫愁留滯太史公。五月照江鴨頭綠，六月連山柘枝紅。
次韵任道食荔支有感三首  其三 黄庭堅 
舞女荔支熟雖晚，臨江照影自惱公。天與蹙羅裝寶髻，更挼猩血染殷紅。
廖致平送綠荔支爲戎州第一王公權荔支綠酒亦爲戎州第一 黄庭堅 
王公權家荔支綠，廖致平家綠荔支。試傾一杯重碧色，快剝千顆輕紅肌。撥醅蒲萄未足數，堆盤馬乳不同時。誰能同此勝絕味，唯有老杜東樓詩。
謝楊履道送銀茄四首  其一 黄庭堅 
藜藿盤中生精神，珍蔬長蒂色勝銀。朝來鹽醯飽滋味，已覺瓜瓠漫輪囷。
謝楊履道送銀茄四首  其二 黄庭堅 
君家水茄白銀色，殊勝埧裏紫彭亨。蜀人生疏不下箸，吾與北人俱眼明。
謝楊履道送銀茄四首  其三 黄庭堅 
白金作顆非椎成，中有萬粟嚼輕冰。戎州夏畦少蔬供，感君來飯在家僧。
謝楊履道送銀茄四首  其四 黄庭堅 
畦丁收盡垂露實，葉底猶藏十二三。待得銀包已成穀，更當乞種過江南。
送石長卿太學秋補 黄庭堅 
長卿家亦但四壁，文君窺之介如石。胸中已無少年事，骨氣乃有老松格。漢文新覽天下圖，詔山采玉淵獻珠。再三可陳治安策，第一莫上登封書。
次韵少激甘露降太守居桃葉上 黄庭堅 
金莖甘露薦齋房，潤及邊城草木香。蕡實葉間天與味，成蹊枝上月翻光。羣心愛戴葵傾日，萬事驅除葉隕霜。玉燭時和君會否，舊臣重疊起南荒。
借景亭 黄庭堅 
青神縣中得兩張，愛民財力惟恐傷。二公身安民乃樂，勸葺城頭五月凉。竹鋪不涴吳綾襪，東西開軒蔭清樾。當官借景不傷民，恰似鑿池取明月。
戲贈家安國 黄庭堅 
家侯口吃善著書，常願執戈王前驅。朱紱蹉跎晚監郡，吟弄風月思天衢。二蘇平生親且舊，少年筆硯老杯酒。但使一氣轉洪鈞，此老矍鑠還冠軍。
次韵楊君全送酒 黄庭堅 
扶衰却老世無方，惟有君家酒未嘗。秋入園林花老眼，茗搜文字響枯腸。醡頭夜雨排簷滴，盃面春風繞鼻香。不待澄清遣分送，定知佳客對空觴。
次韵楊君全送春花 黄庭堅 
化工能斡大鈞回，不得東君花不開。誰道纖纖綠窗手，磨刀剪綵喚春來。
謝楊景山送酒器 黄庭堅 
楊君喜我梨花盞，却念初無注酒魁。矲矮金壺肯持送，挼莎殘菊更傳杯。
史彥昇送春花 黄庭堅 
千林摇落照秋空，忽散穠花在眼中。蝶繞蜂隨俱入座，君家女手化春風。
題石恪畫嘗醋翁 黄庭堅 
石媼忍酸喙三尺，石皤嘗味面百摺。誰知聳膊寒至骨，圖畫不減吳生筆。
謝應之 黄庭堅 
昨夜風雷震海隅，天心急擬活焦枯。去年席上蛟龍語，未委先生記得無。
走筆謝王朴居士拄杖 黄庭堅 
投我木瓜霜雪枝，六年流落放歸時。千巖萬壑須重到，脚底危時幸見持。
戲答王居士送文石 黄庭堅 
南極一星天九秋，自埋光景落江流。是公至樂山中物，乞與衰翁似暗投。
次韵楊明叔見餞十首  其一 黄庭堅 
平津善牧豕，佽飛能斬蛟。終藉一汲黯，淮南解兵交。楊子有直氣，未忍死草茅。引之入漢朝，誰爲續弦膠。
次韵楊明叔見餞十首  其二 黄庭堅 
楊君清渭水，自流濁涇中。今年貧到骨，豪氣似元龍。男兒生世間，筆端吐白虹。何事與秋螢，爭光蒲葦叢。
次韵楊明叔見餞十首  其三 黄庭堅 
事隨世滔滔，心欲自得得。楊君爲己學，度越流輩百。坐捫故衣蝨，垢襪春汗黑。睥睨紈袴兒，可飲三斗墨。
次韵楊明叔見餞十首  其四 黄庭堅 
清靜草玄學，西京有子雲。太尉死宗社，大鳥泣其墳。寂寞向千載，風流被仍昆。富貴何足道，聖處要策勳。
次韵楊明叔見餞十首  其五 黄庭堅 
桑輿金石交，既別十日雨。子輿裹飯來，一笑相告語。楊子困簞瓢，諸公不能舉。儻可從我歸，沙頭駐鳴艣。
次韵楊明叔見餞十首  其六 黄庭堅 
山圍少天日，狐鬼能作妖。睒閃載一車，獵人用鳴梟。小智窘流俗，蹇淺不能超。安得萬里沙，晴天看射鵰。
次韵楊明叔見餞十首  其七 黄庭堅 
元之如砥柱，大年若霜鶚。王楊立本朝，與世作郛郭。觀公有膽氣，自可繼前作。丈夫存遠大，胸次要落落。
次韵楊明叔見餞十首  其八 黄庭堅 
虛心觀萬物，險易極變態。皮毛剝落盡，惟有真實在。侍中乃珥貂，御史則冠豸。照影或可羞，短蓑釣寒瀨。
次韵楊明叔見餞十首  其九 黄庭堅 
松柏生澗壑，坐閱草木秋。金石在波中，仰看萬物流。抗髒自抗髒，伊優自伊優。但觀百歲後，傳者非公侯。
次韵楊明叔見餞十首  其一○ 黄庭堅 
老作同安守，蹇足信所便。胸中無水鏡，敢當吏部銓。恨此虛名在，未脫世糾纏。夢作白鷗去，江南水如天。
次韵石七三六言七首  其一 黄庭堅 
從來不似一物，妄欲貫穿九流。骨硬非黄閤相，眼青見白蘋洲。
次韵石七三六言七首  其二 黄庭堅 
生涯一九節筇，老境五十六翁。不堪上補黼黻，但可歸教兒童。
次韵石七三六言七首  其三 黄庭堅 
萬里草荒先壟，六年蟲蠹羣經。老喜寬恩放去，心似驚波不停。
次韵石七三六言七首  其四 黄庭堅 
爲君試講古學，此事可牋天公。君看花梢朝露，何如松上霜風。
次韵石七三六言七首  其五 黄庭堅 
幽州已投斧柯，崇山更用憂何。且喜龔鄒冠豸，又聞張董上坡。
次韵石七三六言七首  其六 黄庭堅 
看著莊周枯槁，化爲胡蝶翾輕。人見穿花入柳，誰知有體無情。
次韵石七三六言七首  其七 黄庭堅 
欲行水遶山圍，但聞鯤化鵬飛。女憂鬢髮盡白，兄歎江船未歸。
萬州太守高仲本宿約遊岑公洞而夜雨連明戲作二首  其一 黄庭堅 
肩輿欲到岑公洞，正怯衝泥傍險行。定是岑公閟清境，春江一夜雨連明。
萬州太守高仲本宿約遊岑公洞而夜雨連明戲作二首  其二 黄庭堅 
蓬窗高卧雨如繩，恰似糟牀壓酒聲。今日岑公不能飲，吾儕聞健且頻傾。
萬州下巖二首  其一 黄庭堅 
空巖靜發鐘磬響，古木倒掛藤蘿昏。莫道蒼崖鎖靈骨，時應持鉢到諸村。
萬州下巖二首  其二 黄庭堅 
寺古松楠老，巖虛塔廟開。僧緣蠶麥去，官數荔支來。石室無心骨，金鋪稱意苔。若爲劉道者，拽得鼻頭迴。
又戲題下巖 黄庭堅 
往往携家來託宿，裙襦參錯佛衣巾。未嫌滿院油頭臭，蹋破苔錢最惱人。
戲題巫山縣用杜子美韵 黄庭堅 
巴俗深留客，吳儂但憶歸。直知難共語，不是故相違。東縣聞銅臭，江陵換袷衣。丁寧巫峽雨，慎莫暗朝暉。
和王觀復洪駒父謁陳無己長句 黄庭堅 
陳君今古焉不學，清渭無心映涇濁。漢官舊儀重九鼎，集賢學士見一角。王侯文采似於菟，洪甥人間汗血駒。相將問道城南隅，無屋正借船官居。有書萬卷繞四壁，樵蘇不爨談至夕。主人自是文章伯，鄰里頗怪有此客。食貧各仕天一方，佳人可思不可忘。河從天來砥柱立，愛莫助之涕淋浪。
以古銅壺送王觀復 黄庭堅 
隨俗易汩沒，從公常糾紛。我觀王隆化，入蕕不改薰。未見蛇起陸，已看豹成文。愛君古人風，古壺投贈君。酌酒時在傍，可用弭楚氛。問君何以報，直諒與多聞。
病起荆江亭即事十首  其一 黄庭堅 
翰墨場中老伏波，菩提坊裏病維摩。近人積水無鷗鷺，時有歸牛浮鼻過。
病起荆江亭即事十首  其二 黄庭堅 
維摩老子五十七，大聖天子初元年。傳聞有意用幽側，病著不能朝日邊。
病起荆江亭即事十首  其三 黄庭堅 
禁中夜半定天下，仁風義氣徹脩門。十分整頓乾坤了，復辟歸來道更尊。
病起荆江亭即事十首  其四 黄庭堅 
成王小心似文武，周召何妨略不同。不須要出我門下，實用人材即至公。
病起荆江亭即事十首  其五 黄庭堅 
司馬丞相昔登庸，詔用元老超羣公。楊綰當朝天下喜，斷碑零落卧秋風。
病起荆江亭即事十首  其六 黄庭堅 
死者已死黄霧中，三事不數兩蘇公。豈謂高才難駕御，空歸萬里白頭翁。
病起荆江亭即事十首  其七 黄庭堅 
文章韓杜無遺恨，草詔陸贄傾諸公。玉堂端要真學士，須得儋州禿鬢翁。
病起荆江亭即事十首  其八 黄庭堅 
閉門覓句陳無己，對客揮毫秦少游。正字不知溫飽未，西風吹淚古藤州。
病起荆江亭即事十首  其九 黄庭堅 
張子耽酒語蹇吃，聞道潁州又陳州。形模彌勒一布袋，文字江河萬古流。
病起荆江亭即事十首  其一○ 黄庭堅 
魯中狂士邢尚書，本意扶日上天衢。惇夫若在鑴此老，不令平地生崎嶇。
鄒松滋寄苦竹泉橙麴蓮子湯三首  其一 黄庭堅 
松滋縣西竹林寺，苦竹林中甘井泉。巴人漫說蝦蟆培，試裹春芽來就煎。
鄒松滋寄苦竹泉橙麴蓮子湯三首  其二 黄庭堅  洞庭湖
天將金闕真黄色，借與洞庭霜後橙。松滋解作逡巡麴，壓倒江南好事僧。
鄒松滋寄苦竹泉橙麴蓮子湯三首  其三 黄庭堅 
新收千百秋蓮菂，剝盡紅衣搗玉霜。不假參同成氣味，跳珠椀裏綠荷香。
次韵答黄與迪 黄庭堅 
和氏有尺璧，楚國無人知。青山抱國器，歲月忽如遺。但使玉非石，果有遭逢時。吾宗固神秀，天乃晚成之。蘭芳深九畹，露味挹三危。流俗不顧省，古人可前追。胸中凌雲賦，自貴知音希。淵源學未淺，孝友家正肥。與世殊軌轍，三黜理亦宜。吳溪浣紗女，不用朱粉施。豈伊風塵子，市門自夸毗。我作僰道囚，三年始放歸。邂逅終日語，貽我五字詩。句如秋雨晴，遠峰抹脩眉。老馬甘伏櫪，坐看天驥馳。灑掃清樾下，當爲果茗期。光陰去易失，日月轉兩儀。仲氏有東園，花竹深可依。寸步不往來，千里常夢思。幾時開後戶，扶策方自茲。
次前韵謝與迪惠所作竹五幅 黄庭堅 
吾宗墨脩竹，心手不自知。天公造化爐，攬取如拾遺。風雪煙霧雨，榮悴各一時。此物抱晚節，君又潤色之。抽萌或發石，懸箠有阽危。林梢一片雨，造次以筆追。猛吹萬籟作，微凉大音希。霜兔束毫健，松煙泛硯肥。盤桓未落筆，落筆必中宜。今代捧心學，取笑如東施。或可遺巾幗，選耎如辛毗。生枝不應節，亂葉無所歸。非君一起予，衰病豈能詩。憶君初解鞍，新月挂彎眉。夜來上金鏡，坐歎光景馳。我有好東絹，晴明要會期。猗猗淇園姿，此君有威儀。願作數百竿，水石相因依。他年風動璧，洗我別後思。開圖慰滿眼，何時遂臻茲。
戲簡朱公武劉邦直田子平五首  其一 黄庭堅 
不趨吏部曹中版，且鱠高沙湖裏魚。雖無季子六國印，要讀田郎萬卷書。
戲簡朱公武劉邦直田子平五首  其二 黄庭堅 
歡伯可解藜藿嘲，孔方定非金石交。君看劉郎最多智，昨者火事幾焚巢。
戲簡朱公武劉邦直田子平五首  其三 黄庭堅 
劉郎好詩又能文，方我奔竄義甚敦。爲親未葬走人門，閉門却掃不足論。
戲簡朱公武劉邦直田子平五首  其四 黄庭堅 
朱家塤篪好兄弟，陋巷六經葵莧秋。我卜荆州三畝宅，讀田家書從之游。
戲簡朱公武劉邦直田子平五首  其五 黄庭堅 
朱公趨朝瘦至骨，歸來豪健踞胡牀。日看省曹閽者面，何如田家侍兒妝。
次韵益修四弟 黄庭堅 
霜晚菊未花，節物亦可嘉。欣欣登高侶，畏雨占暮霞。楚人醖菉豆，輕碧自相誇。老夫不舉酒，嚥嗽鳴兩車。良辰與美景，客至但成嗟。
以峽州酒遺益修復繼前韵 黄庭堅 
令節不把酒，新詩徒拜嘉。頗憶宋玉賦，登高氣成霞。渚宮但衰柳，朝雲爲誰誇。吾宗懷古恨，流涎過麴車。一壺澆往事，聊送解愁嗟。
謝益修四弟送石屏 黄庭堅 
石似江滄落日明，鸕鷀烏鵲滿沙汀。小兒骨相能文字，乞與班班作硯屏。
戲答王觀復酴醾菊二首  其一 黄庭堅 
誰將陶令黄金菊，幻作酴醾白玉花。小草真成有風味，東園添我老生涯。
戲答王觀復酴醾菊二首  其二 黄庭堅 
呂園未肯輕沽我，且寄田家砌下栽。他日秋花媚重九，清香知自故人來。
戲答王子予送凌風菊二首  其一 黄庭堅 
病來孤負鸕鷀杓，禪板蒲團入眼中。浪說閒居愛重九，黄花應笑白頭翁。
戲答王子予送凌風菊二首  其二 黄庭堅 
王郎頗病金瓢酒，不耐寒花晚更芳。瘦盡腰圍怯風景，故來歸我一枝香。
謝王子予送橄欖 黄庭堅 
方懷味諫軒中果，忽見金盤橄欖來。想共餘甘有瓜葛，苦中真味晚方回。
以椰子小冠送子予 黄庭堅 
漿成乳酒醺人醉，肉截鵝肪上客盤。有核如匏可彫琢，道裝宜作玉人冠。
呈楊康國 黄庭堅 
君家秋實羅浮種，已作纍纍半拂牆。莫遣兒童酸打盡，要看霜後十分黄。
又戲呈康國 黄庭堅 
整冠行客莫先嘗，楊子家無數仞牆。假借肅霜令弄色，勾添寒日與爭黄。
次韵馬荆州 黄庭堅 
六年絕域夢刀頭，判得南還萬事休。誰謂石渠劉校尉，來依絳帳馬荆州。霜髭雪鬢共看鏡，茱糝菊英同送秋。他日江梅臘前破，還從天際望歸舟。
和中玉使君晚秋開天寧節道場 黄庭堅 
江南江北盡雲沙，車騎東來風旆斜。倒影樓臺開紫府，得霜籬落賸黄花。釣溪築野收多士，航海梯山共一家。想見星壇祝堯壽，步虛聲裏靜無譁。
入窮巷謁李材叟翹叟戲贈兼簡田子平三首  其一 黄庭堅 
紫冠黄鈿網絲窠，蝶繞蜂圍奈晚何。二叟家居如避世，開門自少俗人過。
入窮巷謁李材叟翹叟戲贈兼簡田子平三首  其二 黄庭堅 
只可闋中安止止，誰能鐵裏鬭錚錚。田多穀少無人會，譬似無田過一生。
入窮巷謁李材叟翹叟戲贈兼簡田子平三首  其三 黄庭堅 
田郎杞菊荒三徑，文字時追二叟游。萬卷藏書多未見，老夫端擬乞荆州。
次韵答馬中玉三首  其一 黄庭堅 
雨入紗窗風簸船，菊花過後早梅前。錦江春色熏人醉，也到壺中小隠天。
次韵答馬中玉三首  其二 黄庭堅 
卷沙成浪北風顛，銜尾千艘不敢前。匝岸水居皆有酒，行人得意買江天。
次韵答馬中玉三首  其三 黄庭堅 
仁氣已蒸全楚盡，同雲欲合暮江前。爭春梅柳無三月，對雪樽罍屬二天。
次韵中玉早梅二首  其一 黄庭堅 
梅蘂爭先公不嗔，知公家有似梅人。何時各得自由去，相逐揚州作好春。
次韵中玉早梅二首  其二 黄庭堅 
折得寒香不露機，小窗斜日兩三枝。羅帷翠幕深調護，已被遊蜂聖得知。
次韵中玉水仙花二首  其一 黄庭堅 
借水開花自一奇，水沈爲骨玉爲肌。暗香已壓酴醾倒，只比寒梅無好枝。
次韵中玉水仙花二首  其二 黄庭堅 
淤泥解作白蓮藕，糞壤能開黄玉花。可惜國香天不管，隨緣流落小民家。
王充道送水仙花五十枝欣然會心爲之作詠 黄庭堅  咏物诗 花 咏物 写花
凌波仙子生塵襪，水上輕盈步微月。是誰招此斷腸魂，種作寒花寄愁絕。含香體素欲傾城，山礬是弟梅是兄。坐對真成被花惱，出門一笑大江橫。
吳君送水仙花并二大本 黄庭堅 
折送南園栗玉花，并移香本到寒家。何時持上玉宸殿，乞與宮梅定等差。
劉邦直送早梅水仙花四首  其一 黄庭堅 
簸船綪纜北風嗔，霜落千林憔悴人。欲問江南近消息，喜君貽我一枝春。
劉邦直送早梅水仙花四首  其二 黄庭堅 
探請東皇第一機，水邊風日笑橫枝。鴛鴦浮弄嬋娟影，白鷺窺魚凝不知。
劉邦直送早梅水仙花四首  其三 黄庭堅 
得水能仙天與奇，寒香寂寞動冰肌。仙風道骨今誰有，淡掃蛾眉簪一枝。
劉邦直送早梅水仙花四首  其四 黄庭堅 
錢塘昔聞水仙廟，荆州今見水仙花。暗香靜色撩詩句，宜在林逋處士家。
謝檀敦信送柑子 黄庭堅 
色深林表風霜下，香著尊前指爪間。書後合題三百顆，頻隨驛使未應慳。
贈李輔聖 黄庭堅 
交蓋相逢水急流，八年今復會荆州。已回青眼追鴻翼，肯使黄塵沒馬頭。舊管新收幾妝鏡，流行坎止一虛舟。相看絕歎女博士，筆研管絃成古丘。
和高仲本喜相見 黄庭堅 
雨昏南浦曾相對，雪滿荆州喜再逢。有子才如不羈馬，知君心是後凋松。閒尋書冊應多味，老傍人門似更慵。何日晴軒觀筆硯，一樽相屬要從容。
戲詠煖足瓶二首  其一 黄庭堅 
小姬煖足卧，或能起心兵。千金買脚婆，夜夜睡天明。
戲詠煖足瓶二首  其二 黄庭堅 
脚婆原不食，纏裹一衲足。天明更傾瀉，頮面有餘燠。
戲呈聞善二兄 黄庭堅 
匏懸籬落鴉窺井，草上階除雪衮風。想得尊前欹醉帽，渾家兒女笑山公。
次韵聞善 黄庭堅 
扶醉三竿日，題詩一研埃。張羅門带雪，投轄井生苔。待得成丘隴，誰能把酒盃。常應黄菊畔，悵望白衣來。
謝答聞善二兄九絕句  其一 黄庭堅 
身入醉鄉無畔岸，心與歡伯爲友朋。更闌駡坐客星散，午過未蘇髮鬅鬙。
謝答聞善二兄九絕句  其二 黄庭堅 
未嘗頃刻可去酒，無有一日不吟詩。詩狂克念作酒聖，意態忽如少年時。
謝答聞善二兄九絕句  其三 黄庭堅 
羣豬過飲尚可醉，疥手轑甕庸何傷。柳家兄弟太迫窄，狂藥不容人發狂。
謝答聞善二兄九絕句  其四 黄庭堅 
莫作叫號驚四鄰，甕中有地可藏真。淵明醉握遠公手，大笑絕倒人不嗔。
謝答聞善二兄九絕句  其五 黄庭堅 
阮籍醉睡不論昏，劉伶雞肋避尊拳。至今凜凜有生氣，飲酒真成不愧天。
謝答聞善二兄九絕句  其六 黄庭堅 
公擇醉面桃花紅，人百忤之無慍容。莘老夜闌傾數斗，焚香默坐日生東。
謝答聞善二兄九絕句  其七 黄庭堅 
椎牀破面棖觸人，作無義語怒四鄰。尊中歡伯笑爾輩，我本和氣如三春。
謝答聞善二兄九絕句  其八 黄庭堅 
陶令舍中有名酒，無日不爲父老傾。四座歡欣觀酒德，一燈明暗又詩成。
謝答聞善二兄九絕句  其九 黄庭堅 
阮籍劉伶智如海，人間有道作糟丘。酒中無諍真三昧，便覺嵇康輸一籌。
戲呈聞善 黄庭堅 
堆豗病鶴怯雞羣，見酒特地生精神。坐中索起時被肘，亦任旁人嫌我真。
題子瞻畫竹石 黄庭堅 
風枝雨葉瘠土竹，龍蹲虎踞蒼蘚石。東坡老人翰林公，醉時吐出胸中墨。
戲贈米元章二首  其一 黄庭堅 
萬里風帆水著天，麝煤鼠尾過年年。滄江靜夜虹貫月，定是米家書畫船。
戲贈米元章二首  其二 黄庭堅 
我有玄暉古印章，印刓不忍與諸郎。虎兒筆力能扛鼎，教字玄暉繼阿章。
次韵高子勉十首  其一 黄庭堅 
雪盡虛簷滴，春從細草迴。德人泉下夢，俗物眼中埃。久立我有待，長吟君不來。重玄鎖關籥，要待玉匙開。
次韵高子勉十首  其二 黄庭堅 
掃雪我三日，御風君過旬。言詩今有數，下筆不無神。行布佺期近，飛揚子建親。可憐金石友，去不待斯人。
次韵高子勉十首  其三 黄庭堅 
峴南羈旅井，灞上獵歸亭。日繞分魚市，風回落雁汀。筆由詩客把，笛爲故人聽。但恐蘇耽鶴，歸時或姓丁。
次韵高子勉十首  其四 黄庭堅 
君不居郎省，還應上諫坡。才高殊未識，歲晚喜無它。櫪馬羸難出，鄰雞凍不歌。寒爐餘幾火，灰裏撥陰何。
次韵高子勉十首  其五 黄庭堅 
荆渚樓中賦，南陽壠底吟。誰言小隠處，頻屈故人臨。經笥難窺底，詞源幸汲深。思君眠竹屋，雪月冰寒衾。
次韵高子勉十首  其六 黄庭堅 
驚人得佳句，或以傲王公。處世要清節，滑稽安足雄。深沈似康樂，簡遠到安豐。一點無俗氣，相期林下同。
次韵高子勉十首  其七 黄庭堅 
志士難推轂，將如高子何。心期誠不淺，餘論或相多。欲向滄洲去，還能小艇麽。鸕鷀西照處，相並曬漁蓑。
次韵高子勉十首  其八 黄庭堅 
鑿開混沌竅，窺見伏羲心。有物先天地，含生盡陸沈。伐山成大厦，鼓橐鑄祥金。三尺無絃木，期君發至音。
次韵高子勉十首  其九 黄庭堅 
少年基一簣，長歲足三餘。忽作飛黄去，頓超同隊魚。尊前八采句，窗下十年書。定作牛腰束，傳抄聽小胥。
次韵高子勉十首  其一○ 黄庭堅 
沙上步微暖，思君剩欲招。蔞蒿穿雪動，楊柳索春饒。枉駕時逢出，新詩若見撩。樽前遠湖樹，來飲莫辭遙。
贈高子勉四首  其一 黄庭堅 
文章瑞世驚人，學行刳心潤身。沅江求九肋鼈，荆州見一角麟。
贈高子勉四首  其二 黄庭堅 
張侯海內長句，晁子廟中雅歌。高郎少加筆力，我知三傑同科。
贈高子勉四首  其三 黄庭堅 
妙在和光同塵，事須鈎深入神。聽他下虎口著，我不爲牛後人。
贈高子勉四首  其四 黄庭堅 
拾遺句中有眼，彭澤意在無絃。顧我今六十老，付公以二百年。
再用前韵贈子勉四首  其一 黄庭堅 
胸中有度擇人，事上無心活身。只麽情親魚鳥，儻然圖畫麒麟。
再用前韵贈子勉四首  其二 黄庭堅 
行要爭光日月，詩須皆可絃歌。著鞭莫落人後，百年風轉蓬科。
再用前韵贈子勉四首  其三 黄庭堅 
句法俊逸清新，詞源廣大精神。建安才六七子，開元數兩三人。
再用前韵贈子勉四首  其四 黄庭堅 
醉鄉閒處日月，鳥語花中管絃。有興勤來把酒，與君端欲忘年。
荆南簽判向和卿用予六言見惠次韵奉酬四首  其一 黄庭堅 
仕宦初不因人，富貴方來逼身。要是出羣拔萃，乃成威鳳祥麟。
荆南簽判向和卿用予六言見惠次韵奉酬四首  其二 黄庭堅 
向侯賦我菁莪，何敢當不類歌。顧我乃山林士，看君取將相科。
荆南簽判向和卿用予六言見惠次韵奉酬四首  其三 黄庭堅 
覆却萬方無準，安排一字有神。更能識詩家病，方是我眼中人。
荆南簽判向和卿用予六言見惠次韵奉酬四首  其四 黄庭堅 
覓句真成小技，知音定須絕絃。景公有馬千駟，伯夷垂名萬年。
蟻蝶圖 黄庭堅 
胡蝶雙飛得意，偶然畢命網羅。羣蟻爭收墜翼，策勳歸去南柯。
謝胡藏之送栗鼠尾畫維摩二首  其一 黄庭堅 
貂尾珍材可筆，虎頭墨妙疑神。頗知君塵外物，真是我眼中人。
謝胡藏之送栗鼠尾畫維摩二首  其二 黄庭堅 
丹青貌金粟影，毛物宜管城公。只今爲君落筆，他日聽我談空。
次韵向和卿行松滋縣與鄒天錫夜語南極亭二首  其一 黄庭堅 
雪泥滑滑到山郭，提壺勸沽亦不惡。林中解道不如歸，家人應念思歸樂。
次韵向和卿行松滋縣與鄒天錫夜語南極亭二首  其二 黄庭堅 
衝風衝雨走七縣，唯有白鷗盟未寒。坐中更得江南客，開盡南窗借月看。
戲答荆州王充道烹茶四首  其一 黄庭堅 
三徑雖鋤客自稀，醉鄉安穩更何之。老翁更把春風椀，靈府清寒要作詩。
戲答荆州王充道烹茶四首  其二 黄庭堅 
茗椀難加酒椀醇，暫時扶起藉糟人。何須忍垢不濯足，苦學梁州陰子春。
戲答荆州王充道烹茶四首  其三 黄庭堅 
香從靈堅壟上發，味自白石源中生。爲公喚覺荆州夢，可待南柯一夢成。
戲答荆州王充道烹茶四首  其四 黄庭堅 
龍焙東風魚眼湯，箇中即是白雲鄉。更煎雙井蒼鷹爪，始耐落花春日長。
雨中登岳陽樓望君山二首  其一 黄庭堅  岳阳楼
投荒萬死鬢毛斑，生出瞿塘灧澦關。未到江南先一笑，岳陽樓上對君山。
雨中登岳陽樓望君山二首  其二 黄庭堅  岳阳楼
滿川風雨獨憑欄，綰結湘娥十二鬟。可惜不當湖水面，銀山堆裏看青山。
自巴陵略平江臨湘入通城無日不雨至黄龍奉謁清禪師繼而晚晴邂逅禪客戴道純款語作長句呈道純 黄庭堅 
山行十日雨霑衣，幕阜峰前對落暉。野水自添田水滿，晴鳩却喚雨鳩歸。靈源大士人天眼，雙塔老師諸佛機。白髮蒼顔重到此，問君還是昔人非。
題徐氏書院 黄庭堅 
學書但學溪老鵝，讀書可觀樵父歌。紫髯將軍不復見，空餘巖桂綠婆娑。
贈石敏若 黄庭堅  长江
才似謫仙惟欠酒，情如宋玉更逢秋。相看領會一談勝，注目長江天際流。
題胡逸老致虛庵 黄庭堅  旷达 写人 抒怀 写人诗
藏書萬卷可教子，遺金滿籯常作災。能與貧人共年穀，必有明月生蚌胎。山隨宴坐圖畫出，水作夜窗風雨來。觀水觀山皆得妙，更將何物污靈臺。
題蓮華寺 黄庭堅 
狂卒猝起金坑西，脅從數百馬百蹄。所過州縣不敢誰，肩輿擄載三十妻。伍生有膽無智略，謂河可馮虎可搏。身膏白刃浮屠前，此鄉父老至今憐。
衝雨向萬載道中得逍遙觀託宿遂戲題 黄庭堅 
逍遙近道邊，憩息慰憊懣。晴暉時晦明，謔語諧讜論。草萊荒蒙蘢，室屋壅塵坌。僕僮偪側泌，涇渭清濁混。
題竹尊者軒 黄庭堅 
平生脊骨硬如鐵，聽風聽雨隨宜說。百尺竿頭放步行，更向脚跟參一節。
送密老住五峰 黄庭堅 
我穿高安過萍鄉，七十二渡遶羊腸。水邊林下逢衲子，南北東西古道場。五峰秀出雲雨上，中有寶坊如側掌。去與青山作主人，不負法昌老禪將。栽松種竹是家風，莫嫌斗絕無來往。但得螺螄吞大象，從來美酒無深巷。
新喻道中寄元明用觴字韵 黄庭堅 
中年畏病不舉酒，孤負東來數百觴。喚客煎茶山店遠，看人秧稻午風凉。但知家裏俱無恙，不用書來細作行。一百八盤携手上，至今猶夢遶羊腸。
拜劉凝之畫像 黄庭堅 
弃官清潁尾，買田落星灣。身在菰蒲中，名滿天地間。誰能四十年，保此清靜退。往來澗谷中，神光射牛背。
追和東坡壺中九華 黄庭堅 
有人夜半持山去，頓覺浮嵐暖翠空。試問安排華屋處，何如零落亂雲中。能回趙璧人安在，已入南柯夢不通。頼有霜鐘難席卷，袖椎來聽響玲瓏。
罷姑熟寄元明用觴字韵 黄庭堅 
追隨富貴勞牽尾，準擬田園略濫觴。本與江鷗成保社，聊隨海燕度炎凉。未栽姑熟桃李徑，却入江西鴻雁行。別後常同千里月，書來莫寄九回腸。
次蘇子瞻和李太白潯陽紫極宮感秋詩韵追懷太白子瞻 黄庭堅 
不見兩謫仙，長懷倚脩竹。行遶紫極宮，明珠得盈掬。平生人欲殺，耿介受命獨。往者如可作，抱被求同宿。砥柱閱頹波，不疑更何卜。但觀草木秋，葉落根自復。我病二十年，大斗久不覆。因之酌蘇李，蟹肥社醅熟。
瓊芝軒 黄庭堅 
卓僊在時養瓊芝，深根固蒂活人命。憧憧來問此何草，但告渠是唐婆鏡。
龜殻軒 黄庭堅 
紫極宮中三百楹，道人獨藏一神屋。開軒納息星月明，時有白雲來伴宿。
秋聲軒 黄庭堅 
誰居空閒扇橐籥，情與無情並時作。是聲皆自根極來，更莫辛勤問南郭。
戲效禪月作遠公詠 黄庭堅 
邀陶淵明把酒椀，過陸脩靜送虎溪。胸次九流清似鏡，人間萬事醉如泥。
跋子瞻和陶詩 黄庭堅  抒情 写人 赞美 苦闷
子瞻謫嶺南，時宰欲殺之。飽喫惠州飯，細和淵明詩。彭澤千載人，東坡百世士。出處雖不同，風味乃相似。
題李亮功戴嵩牛圖 黄庭堅 
韓生畫肥馬，立仗有輝光。戴老作瘦牛，平生千頃荒。觳觫告主人，實已盡筋力。乞我一牧童，林間聽橫笛。
追和東坡題李亮功歸來圖 黄庭堅 
今人常恨古人少，今得見之誰謂無。欲學淵明歸作賦，先煩摩詰畫成圖。小池已築魚千里，隙地仍栽芋百區。朝市山林俱有累，不居京洛不江湖。
次韵徐仲車喜董元達訪之作南郭篇四韵 黄庭堅 
董侯從軍來，意望名不朽。款門拜徐公，在德不在酒。徐公雖避俗，對客輒粲然。耳不聞世事，時誦陶令篇。
次韵仲車爲元達置酒四韵 黄庭堅 
射陽三萬家，莫貴徐公門。誰能拜牀前，況乃共酒尊。惟此酒中趣，難爲醒者論。盜卧月皎皎，雞鳴雨昏昏。
次韵仲車因婁行父見寄之什 黄庭堅 
前朝老諸生，大半正邱首。投荒萬里歸，煩公問健否。往時望江宰，今爲夏津吏。他日可教之，玉音尚無棄。
武昌松風閣 黄庭堅 
依山築閣見平川，夜闌箕斗插屋椽。我來名之意適然。老松魁梧數百年，斧斤所赦今參天。風鳴媧皇五十絃，洗耳不須菩薩泉。嘉二三子甚好賢，力貧買酒醉此筵。夜雨鳴廊到曉懸，相看不歸卧僧氈。泉枯石燥復潺湲，山川光輝爲我妍。野僧早饑不能饘，曉見寒谿有炊煙。東坡道人已沈泉，張侯何時到眼前。釣臺驚濤可晝眠，怡亭看篆蛟龍纏。安得此身脫拘攣，舟載諸友長周旋。
次韵文潛 黄庭堅 
武昌赤壁弔周郎，寒溪西山尋漫浪。忽聞天上故人來，呼船凌江不待餉。我瞻高明少吐氣，君亦歡喜失微恙。年來鬼祟覆三豪，詞林根柢頗摇蕩。天生大材竟何用，只與千古拜圖像。張侯文章殊不病，歷險心膽原自壯。汀洲鴻雁未安集，風雪牖戶當塞向。有人出手辦茲事，正可隠几窮諸妄。經行東坡眠食地，拂拭寶墨生楚愴。水清石見君所知，此是吾家秘密藏。
和文潛舟中所題 黄庭堅 
雲橫疑有路，天遠欲無門。信矣江山美，懷哉譴逐魂。長波空𣶂記，佳句洗眵昏。誰奈離愁得，村醪或可尊。
題君子泉 黄庭堅 
雲夢澤南君子泉，水無名字託人賢。兩蘇翰墨相爲重，未刻他山世已傳。
宿黄州觀音院鐘樓上 黄庭堅 
鐘鳴山川曉，露下星斗濕。老夫梳白頭，潘何塤篪集。
謝何十三送蟹 黄庭堅 
形模雖入婦女笑，風味可解壯士顔。寒蒲束縛十六輩，已覺酒興生江山。
又借答送蟹韵并戲小何 黄庭堅 
草泥本自行郭索，玉人爲開桃李顔。恐似曹瞞說雞肋，不比東阿舉肉山。
代二螯解嘲 黄庭堅 
仙儒昔日卷龜殻，蛤蜊自可洗愁顔。不比二螯風味好，那堪把酒對西山。
又借前韵見意 黄庭堅 
招潮瘦惡無永味，海鏡纖毫只强顔。想見霜臍當大嚼，夢回雪壓摩圍山。
次韵文潛立春日三絕句  其一 黄庭堅 
眇然今日望歐梅，已發黄州首更回。試問淮南風月主，新年桃李爲誰開。
次韵文潛立春日三絕句  其二 黄庭堅 
誰憐舊日青錢選，不立春風玉筍班。傳得黄州新句法，老夫端欲把降幡。
次韵文潛立春日三絕句  其三 黄庭堅 
江山也似隨春動，花柳真成觸眼新。清濁盡須歸甕蟻，吉凶更莫問波臣。
再次前韵  其一 黄庭堅 
春工調物似鹽梅，一一根中生意回。風日安排催歲換，丹青次第與花開。
再次前韵  其二 黄庭堅 
久狎漁樵作往還，曉風宮殿夢催班。鄰娃似與春爭道，酥滴花枝綵剪幡。
再次前韵  其三 黄庭堅 
酒有全功筆有神，可將心付白頭新。春盤一任人爭席，莫道前銜是近臣。
夢中和觴字韵 黄庭堅 
天教兄弟各異方，不使新年對舉觴。作雲作雨手翻覆，得馬失馬心清凉。何處胡椒八百斛，誰家金釵十二行。一邱一壑可曳尾，三沐三舋取刳腸。
次韵吳可權題餘干縣白雲亭 黄庭堅 
曩誰築孤亭，勝日有感遇。永懷劉隨州，因榜白雲句。遺老不能談，歲月忽成屢。綠陰斤斧盡，華屋風雨仆。吳侯七閩英，宰縣有真趣。絃歌解民慍，根節去吏蠹。材收佛宮餘，工有子來助。厦成燕雀賀，水滿鳬雁翥。四海名士來，一笑佳客聚。雲興碧山留，雲散清江去。斯須成蒼狗，皆道不如故。至人觀萬物，誰有安立處。寄語吳令君，但遣糟牀注。
次韵廖明略同吳明府白雲亭宴集 黄庭堅 
江靜明花竹，山空響管絃。風生學士麈，雲繞令君筵。百越餘生聚，三吳遠接連。庖霜刀落鱠，執玉酒明船。葉縣飛來舄，壺公謫處天。酌時多暴謔，舞短更成妍。唯我孤登覽，觀詩未究宣。空餘五字賞，文似兩京然。醫是肱三折，官當歲九遷。老夫看鏡罷，衰白敢爭先。
病來十日不舉酒二首  其一 黄庭堅 
病來十日不舉酒，回施青春與後生。滿袖東風愜人意，見君詩與字俱清。
病來十日不舉酒二首  其二 黄庭堅 
病來十日不舉酒，獨卧南牀春草生。承君折送袁家紫，令我興發郎官清。
題小景扇 黄庭堅  春天 写景 抒情 愁恨
草色青青柳色黄，桃花零落杏花香。春風不解吹愁却，春日偏能惹恨長。
鄂州南樓書事四首  其一 黄庭堅  古诗三百首 宋诗 写景
四顧山光接水光，凭欄十里芰荷香。清風明月無人管，併作南樓一味凉。
鄂州南樓書事四首  其二 黄庭堅 
畫閣傳觴容十客，透風透月兩明軒。南樓槃礴三百尺，天上雲居不足言。
鄂州南樓書事四首  其三 黄庭堅 
勢壓湖南可長雄，胸吞雲夢略從容。北船未嘗睹巨麗，複閣重樓天際逢。
鄂州南樓書事四首  其四 黄庭堅 
武昌參佐幕中畫，我亦來追六月凉。老子平生殊不淺，諸君少住對胡牀。
南樓畫閣觀方公悅二小詩戲次韵  其一 黄庭堅 
十年華屋網蛛塵，大旆重來一日新。五鳳樓前脩造手，箇中餘刃亦精神。
南樓畫閣觀方公悅二小詩戲次韵  其二 黄庭堅 
重山複水繞深幽，不見高賢獨倚樓。手拂壁間留恨句，凌波微步有人愁。
庭堅以去歲九月至鄂登南樓歎其制作之美成長句久欲寄遠因循至今書呈公悅 黄庭堅 
江東湖北行畫圖，鄂州南樓天下無。高明廣深勢抱合，表裏江山來畫閣。雪筵披襟夏簟寒，胸吞雲夢何足言。庾公風流冷似鐵，誰其繼之方公悅。
養鬭雞 黄庭堅 
崢嶸已介季氏甲，更以黄金飾兩戈。雖有英心甘鬭死，其如紀渻木雞何。
顔徒貧樂齋二首  其一 黄庭堅 
衡門低首過，環堵容膝坐。四旁無給侍，百衲自纏裹。論事直如絃，觀書曲肱卧。饑來或乞食，有道無不可。
顔徒貧樂齋二首  其二 黄庭堅 
小山作友朋，義重子輿桑。香草當姬妾，不須珠翠妝。鳥烏窺凍硯，星月入幽房。兒報無炊米，浩歌繞屋梁。
和凉軒二首  其一 黄庭堅 
打荷看急雨，吞月任行雲。夜半蚊雷起，西風爲解紛。
和凉軒二首  其二 黄庭堅 
茗椀夢中覺，荷花鏡裏香。凉生只當處，暑退亦無方。
題默軒和遵老 黄庭堅 
平生三業浄，在俗亦超然。佛事一盂飯，橫眠不學禪。松風佳客共，茶夢小僧圓。漫續山家頌，非詩莫浪傳。
次韵文安國紀夢 黄庭堅 
道人偶許俗人知，法喜非妻解養兒。夜久金莖添沆瀣，室虛璧月映琉璃。遠來醉俠匆匆去，近出詩仙句句奇。獨怪區區踐繩墨，相逢未省角巾敧。
寄賀方回 黄庭堅 
少游醉卧古藤下，誰與愁眉唱一盃。解作江南斷腸句，只今唯有賀方回。
文安國挽詞二首  其一 黄庭堅 
七閩家舉子，百粵海還珠。往日推忠厚，窮年領轉輸。一牀遺杖屨，萬事委錙銖。豈有蒼茫恨，歸巢未拮据。
文安國挽詞二首  其二 黄庭堅 
平生翰墨學，空走使臣車。瞿令能蒼史，歸公好古書。秦山刊日月，周鼓頌畋漁。不見龍蛇筆，新乾研滴蜍。
鄂州節推陳榮緒惠示沿檄崇陽道中六詩老懶不能追韵輒自取韵奉和 頭陀寺 黄庭堅 
頭陀全盛時，宮殿梯空級。城中望金碧，雲外僧𧥄𧥄。人亡經禪盡，屋破龍象泣。惟有簡栖碑，文字巋然立。
鄂州節推陳榮緒惠示沿檄崇陽道中六詩老懶不能追韵輒自取韵奉和 道中聞松聲 黄庭堅 
蟠空作風雨，發地鳴鼓吹。日晴四無人，聲在高林際。伊優兒女語，蹇淺市井議。我欲抱七絃，寫此以卒歲。
鄂州節推陳榮緒惠示沿檄崇陽道中六詩老懶不能追韵輒自取韵奉和 中秋山行懷子興節判 黄庭堅 
俗物常偪塞，令人眼生白。永懷洛陽人，談詩論畫壁。青山吐秋月，阻作南樓客。但歌靡盬詩，賞此無瑕璧。
鄂州節推陳榮緒惠示沿檄崇陽道中六詩老懶不能追韵輒自取韵奉和 再登蓮落嶺懷君澤知錄 黄庭堅 
邑下羹不和，幕中往調護。紛爭非士則，各使捐細故。頗憶郗參軍，能令公喜怒。應知鞅掌車，歷盡崔嵬路。
鄂州節推陳榮緒惠示沿檄崇陽道中六詩老懶不能追韵輒自取韵奉和 崇陽道中 黄庭堅  洞庭湖
張公少爲令，愍俗有遺書。左販洞庭橘，右擔彭蠡魚。歌奔中夜女，歸抱十年雛。近歲多儒學，仁風似有初。
鄂州節推陳榮緒惠示沿檄崇陽道中六詩老懶不能追韵輒自取韵奉和 晚發咸寧行松徑至蘆子 黄庭堅 
咸寧走蘆子，終日喬木陰。太丘心灑落，古松韵清深。聊持不俗耳，靜聽無絃琴。非今胡部律，而獨可人心。
陳榮緒惠示之字韵詩推奬過實非所敢當輒次高韵三首  其一 黄庭堅 
紛紛不可耐，君子有憂之。鞅掌誠莊語，賢勞似怨詩。頹波閱砥柱，濁水得摩尼。知我無枝葉，刳心只有皮。
陳榮緒惠示之字韵詩推奬過實非所敢當輒次高韵三首  其二 黄庭堅 
太丘胸量闊，一葦莫杭之。萬事不掛眼，四愁猶有詩。狀閒聊闒茸，心潔似毗尼。早晚同舟去，煙波學子皮。
陳榮緒惠示之字韵詩推奬過實非所敢當輒次高韵三首  其三 黄庭堅 
十家有忠信，江夏可無之。政苦寄賣友，忽聞衡說詩。饑蒙青䭀飯，寒贈紫陀尼。酬報矜難巧，深慙陸與皮。
德孺五丈和之字詩韵難而愈工輒復和成可發一笑 黄庭堅 
且然聊爾耳，得也自知之。獨笑真成夢，狂歌或似詩。照灘禽郭索，燒野得伊尼。早晚來同醉，僧窗卧虎皮。
次韵德孺新居病起 黄庭堅 
潭潭經略府，寂寂閉門居。京洛聖賢宅，江湖魚鼈潴。官如一夢覺，話勝十年書。稍喜過從近，扶筇不駕車。
次韵德孺感興二首  其一 黄庭堅 
于此吾忘我，從誰尺直尋。事來千萬種，人有兩三心。自守藩籬小，猶能井臼任。過時雖不采，吾與菊花斟。
次韵德孺感興二首  其二 黄庭堅 
眼前嘗廢忘，事往更追尋。愛酒陶元亮，著書王仲任。寒蒲雖有節，枯木已無心。客至還須飲，逢歡起自斟。
次韵德孺惠貺秋字之句 黄庭堅 
少日才華接貴游，老來忠義氣橫秋。未應白髮如霜草，不見丹砂似箭頭。顧我今成喪家狗，期君早作濟川舟。漢家宗廟英靈在，定是寒儒浪自愁。
求范子默染鴉青紙二首  其一 黄庭堅 
學似貧家老破除，古今迷忘失三餘。極知鵠白非新得，謾染鴉青襲舊書。
求范子默染鴉青紙二首  其二 黄庭堅 
深如女髮蘭膏罷，明似山光夜月餘。爲染溪藤三百箇，待渠湔拂一牀書。
謝榮緒惠貺鮮鯽 黄庭堅 
偶思暖老庖玄鯽，公遣霜鱗貫柳來。虀臼方看金作屑，鱠盤已見雪成堆。
謝榮緒割麞見貽二首  其一 黄庭堅 
何處驚麏觸禍機，煩君遣騎割鮮肥。秋來多病新開肉，糲飯寒葅得解圍。
謝榮緒割麞見貽二首  其二 黄庭堅 
二十餘年枯淡過，病來筯下劇甘肥。果然口腹爲災怪，夢去呼鷹雪打圍。
吳執中有兩鵝爲余烹之戲贈 黄庭堅 
學書池上一雙鵝，宛頸相追筆意多。皆爲涪翁赴湯鼎，主人言汝不能歌。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首  其一 黄庭堅 
怒目橫行與虎爭，寒沙奔火禍胎成。雖爲天上三辰次，未免人間五鼎烹。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首  其二 黄庭堅 
勃窣媻跚烝涉波，草泥出沒尚橫戈。也知觳觫元無罪，奈此尊前風味何。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首  其三 黄庭堅 
解縛華堂一座傾，忍堪支解見薑橙。東歸却爲鱸魚鱠，未敢知言許季鷹。
甯子與追和予岳陽樓詩復次韵二首  其一 黄庭堅  岳阳楼
去年新霽獨憑欄，山似樊姬擁髻鬟。箇裏宛然多事在，世間遙望但雲山。
甯子與追和予岳陽樓詩復次韵二首  其二 黄庭堅  岳阳楼
軒皇樂罷拱朝班，天地爲家不閉關。惟有金爐紫煙起，至今留作御前山。
和甯子與白鹿寺 黄庭堅 
谷朗巖開見佛燈，雲遮霧掩碧層層。青山得意看流水，白鹿歸來失舊僧。
謝人惠貓頭笋 黄庭堅 
長沙一月煨鞭笋，鸚鵡洲前人未知。走送煩公助湯餠，貓頭突兀想穿籬。
短韵奉乞臘梅 黄庭堅 
卧雲莊上殘花笑，香似早梅開不遲。淺色春衫弄風日，遣來當爲作新詩。
以酒渴愛江清作五小詩寄廖明略學士兼簡初和父主簿  其一 黄庭堅 
將發沔鄂間，盡醉竹林酒。二三石友輩，未肯棄老朽。借問坐客誰，盧溪紫髯叟。此翁今惜醉，舊不論升斗。
以酒渴愛江清作五小詩寄廖明略學士兼簡初和父主簿  其二 黄庭堅 
平生思故人，江漢不解渴。誰言放逐地，燒燭飲至跋。憂予先狗馬，勸以愛膚髮。有罪當竄流，但懼不得活。
以酒渴愛江清作五小詩寄廖明略學士兼簡初和父主簿  其三 黄庭堅 
廖侯勸我酒，此亦雅所愛。中年剛制之，常懼作災怪。連臺盤拗倒，故人不相貸。誰能知許事，痛飲且一快。
以酒渴愛江清作五小詩寄廖明略學士兼簡初和父主簿  其四 黄庭堅 
竹林文章伯，國士無與雙。比來少制作，非以弱故降。景陽機中錦，猶衣被丘江。時時能度曲，秀句入新腔。
以酒渴愛江清作五小詩寄廖明略學士兼簡初和父主簿  其五 黄庭堅 
斯人絕少可，白眼視公卿。每與俗物逢，三沐取潔清。我亦漫浪者，君何許同盟。試問盧溪叟，猶得多可名。
四休居士詩三首  其一 黄庭堅 
富貴何時潤髑髏，守錢奴與拘官囚。太醫診得人間病，安樂延年萬事休。
四休居士詩三首  其二 黄庭堅 
無求不着看人面，有酒可以留人嬉。欲知四休安樂法，聽取山谷老人詩。
四休居士詩三首  其三 黄庭堅 
一病能惱安樂性，四病長作一生愁。借問四休何所好，不令一點上眉頭。
十二月十九日夜中發鄂渚曉泊漢陽親舊携酒追送聊爲短句 黄庭堅  送别 贬谪 友情
接淅報官府，敢違王事程。宵征江夏縣，睡起漢陽城。鄰里煩追送，杯盤瀉濁清。秪應瘴鄉老，難答故人情。
次韵陳榮緒同倚鐘樓晚望別後明日見寄之作 黄庭堅 
天外僧伽塔，斜輝極照臨。凭欄隨處好，殘雪向來深。青草無風浪，枯松半死心。衡陽有回雁，他日更傳音。
過洞庭青草湖 黄庭堅  洞庭湖
乙丑越洞庭，丙寅渡青草。似爲神所憐，雪上日杲杲。我雖貧至骨，猶勝杜陵老。憶昔上岳陽，一飯從人討。行矣勿遲留，蕉林追獦獠。
過土山寨 黄庭堅 
南風日日縱篙撐，時喜北風將我行。湯餠一杯銀線亂，蔞蒿數筯玉簪橫。
晚泊長沙示秦處度范元實用寄明略和父韵五首  其一 黄庭堅 
昔在秦少游，許我同門友。掘獄無張雷，劍氣在牛斗。今來見令子，文似前哲有。何用相澆潑，清江綠如酒。
晚泊長沙示秦處度范元實用寄明略和父韵五首  其二 黄庭堅 
范公太史僚，山立乃先達。發揮百代史，管以六經轄。投身轉嶺海，就木乃京洛。仲子見長沙，且用慰饑渴。
晚泊長沙示秦處度范元實用寄明略和父韵五首  其三 黄庭堅 
秦郎水江漢，范郎器鼎鼐。逝者不可尋，猶喜二子在。相逢唾珠玉，貧病問薪菜。豫愁帆風船，目極別所愛。
晚泊長沙示秦處度范元實用寄明略和父韵五首  其四 黄庭堅 
往時高交友，宰木已樅樅。今我二三子，事業在燈窗。秦范波瀾闊，笑陸海潘江。願茲秉經術，出仕榮家邦。
晚泊長沙示秦處度范元實用寄明略和父韵五首  其五 黄庭堅 
少游五十策，其言明且清。筆墨深關鍵，開闔見日星。陳友評斯文，如鐘磬鼓笙。誰能續鳳鳴，洗耳聽兩甥。
次韵元實病目 黄庭堅 
道人嘗恨未灰心，儒士苦愛讀書眼。要須玄覽照鏡空，莫作白魚鑽蠹簡。閱人朦朧似有味，看字昏澀尤宜懶。范侯年少百夫雄，言行一一無可柬。看君眸子當瞭然，乃稱胸次常坦坦。如何有物食明月，淚睫隕珠衣袖滿。金篦刮膜會有時，湯熨取快術誠短。君不見岳頭懶瓚一生禪，鼻涕垂頤渠不管。
勝業寺悅亭 黄庭堅 
苦雨已解嚴，諸峰來獻狀。不見白頭禪，空倚紫藤杖。
離福嚴 黄庭堅 
山下三日晴，山上三日雨。不見祝融峰，還泝瀟湘去。
花光仲仁出秦蘇詩卷思二國士不可復見開卷絕歎因花光爲我作梅數枝及畫煙外遠山追少游韵記卷末 黄庭堅 
夢蝶真人貌黄槁，籬落逢花須醉倒。雅聞花光能畫梅，更乞一枝洗煩惱。扶持愛梅說道理，自許牛頭參已早。長眠橘洲風雨寒，今日梅開向誰好。何況東坡成古丘，不復龍蛇看揮掃。我向湖南更嶺南，繫船來近花光老。歎息斯人不可見，喜我未學霜前草。寫盡南枝與北枝，更作千峰倚晴昊。
題花光畫 黄庭堅 
湖北山無地，湖南水徹天。雲沙真富貴，翰墨小神仙。
題花光畫山水 黄庭堅 
花光寺下對雲沙，欲把輕舟小釣車。更看道人煙雨筆，亂峰深處是吾家。
所住堂 黄庭堅 
此山花光佛所住，今日花光還放光。天女來修散花供，道人自有本來香。
戲詠高節亭邊山礬花二首  其一 黄庭堅 
北嶺山礬取意開，輕風正用此時來。平生習氣難料理，愛著幽香未擬迴。
戲詠高節亭邊山礬花二首  其二 黄庭堅 
高節亭邊竹已空，山礬獨自倚春風。二三名士開顔笑，把斷花光水不通。
贈惠洪 黄庭堅 
數面欣羊胛，論詩喜雉膏。眼橫湘水暮，雲獻楚天高。墮我玉麈尾，乞君宮錦袍。月清放舟舫，萬里渺雲濤。
戲詠零陵李宗古居士家馴鷓鴣二首  其一 黄庭堅 
山雌之弟竹雞兄，乍入雕籠便不驚。此鳥爲公行不得，報晴報雨總同聲。
戲詠零陵李宗古居士家馴鷓鴣二首  其二 黄庭堅 
真人夢出大槐宮，萬里蒼梧一洗空。終日憂兄行不得，鷓鴣應是鼻亭公。
李宗古出示謝李道人苕帚杖從蔣彥回乞葬地二頌作二詩奉呈  其一 黄庭堅 
提携禪客扶衰杖，斷當姻家葬骨山。因病廢棋仍廢酒，鷓鴣鸚鵡伴清閒。
李宗古出示謝李道人苕帚杖從蔣彥回乞葬地二頌作二詩奉呈  其二 黄庭堅 
詩書傳女似中郎，杞菊同盤有孟光。今日鷓鴣鳴蹇蹇，他年鸚鵡恨堂堂。
書磨崖碑後 黄庭堅  抒情 议论 咏史怀古 宋・辽・金・元
春風吹船著浯溪，扶藜上讀中興碑。平生半世看墨本，摩挲石刻鬢成絲。明皇不作苞桑計，顛倒四海由祿兒。九廟不守乘輿西，萬官已作烏擇栖。撫軍監國太子事，何乃趣取大物爲。事有至難天幸爾，上皇跼蹐還京師。內間張后色可否，外閒李父頤指揮。南內淒涼幾苟活，高將軍去事尤危。臣結舂陵二三策，臣甫杜鵑再拜詩。安知忠臣痛至骨，世上但賞瓊琚詞。同來野僧六七輩，亦有文士相追隨。斷崖蒼蘚對立久，涷雨爲洗前朝悲。
浯溪圖 黄庭堅 
成子寫浯溪，下筆便造極。空濛得真趣，膚寸已千尺。只今中宮寺，在昔漫郎宅。更作老夫船，檣竿插蒼石。
太平寺慈氏閣 黄庭堅 
青玻瓈盆插千岑，湘江水清無古今。何處拭目窮表裏，太平飛閣暫登臨。朝陽不聞皂蓋下，愚溪但見古木陰。誰與洗滌懷古恨，坐有佳客非孤斟。
題淡山巖二首  其一 黄庭堅 
去城二十五里近，天與隔盡俗子塵。春蛙秋蠅不到耳，夏凉冬暖總宜人。巖中清磬僧定起，洞口綠樹仙家春。惜哉次山世未顯，不得雄文鑱翠珉。
題淡山巖二首  其二 黄庭堅 
淡山淡姓人安在，徵君避秦亦不歸。石門竹徑幾時有，瓊臺瑶室至今疑。回中明潔坐十客，亦可呼樂醉舞衣。閬州城南果何似，永州淡巖天下稀。
明遠庵 黄庭堅 
遠公引得陶潛住，美酒沽來飲無數。我醉欲眠卿且去，只有空瓶同此趣。誰知明遠似遠公，亦欲我行庵上路。多方挈取甕頭春，大白梨花十分注。與君深入逍遙遊，了無一物當情素。道卿道卿歸去來，明遠主人今進步。
玉芝園 黄庭堅 
春生瀟湘水，風鳴澗谷泉。過雨花漠漠，弄晴絮翩翩。名園上朱閣，觀後復觀前。借問昔居人，岑絕無炊煙。人生須富貴，河水清且漣。百年共如此，安用涕潺湲。蔣侯真好事，杖屨喜接連。車載溪中骨，推排若差肩。厭看孔壬面，醜石反成妍。感君勸我醉，吾亦無間然。亂我朱碧眼，空花墜便翾。行動須人扶，那能金石堅。愛君雷氏琴，湯湯發朱絃。但恨賞音人，大半隨逝川。平生有詩罪，如痼不可痊。今當痛自改，三釁復三湔。
遊愚溪 黄庭堅 
意行到愚溪，竹輿鳴擔肩。冉溪昔居人，埋沒不知年。偶託文字工，遂以愚溪傳。柳侯不可見，古木蔭濺濺。羅氏家瀟東，瀟西讀書園。笋茁不避道，檀欒摇春煙。下入朝陽巖，次山有銘鎸。蘚石破篆文，不辨瞿李袁。嵌竇響笙磬，洞中出寒泉。同遊三五客，拂石弄潺湲。俄頃生白雲，似欲駕我仙。吾將從此逝，挽牽遂回船。
代書寄翠巖新禪師 黄庭堅 
山谷青石牛，自負萬鈞重。八風吹得行，處處是日用。又將十六口，去作宜州夢。苦憶新老人，是我法梁棟。信手斫方圓，規矩一一中。遙思靈源叟，分坐法席共。聊持楚狂句，往作天女供。嶺上早梅春，參軍慙獨弄。
戲答歐陽誠發奉議謝余送茶歌 黄庭堅  洞庭湖
歐陽子，出陽山。山奇水怪有異氣，生此突兀熊豹顔。飲如江入洞庭野，詩成十手不供寫。老來抱璞向涪翁，東坡原是知音者。蒼龍璧，官焙香。涪翁投贈非世味，自許詩情合得嘗。却思翰林來餽光祿酒，兩家水鑑共寒光。予乃安敢比東坡，有如玉盤金叵羅。直相千萬不啻過，愛公好詩又能多。老夫何有更橫戈，奈此于思百戰何。
到桂州 黄庭堅 
桂嶺環城如雁蕩，平地蒼玉忽嶒峨。李成不在郭熙死，奈此百嶂千峰何。
答許覺之惠桂花椰子茶盂二首  其一 黄庭堅 
萬事相尋榮與衰，故人別來鬢成絲。欲知歲晚在何許，唯說山中有桂枝。
答許覺之惠桂花椰子茶盂二首  其二 黄庭堅 
碩果不食寒林梢，剖而器之如懸匏。故人相見各貧病，且可烹茶當酒肴。
以椰子茶瓶寄德孺二首  其一 黄庭堅 
碩果霣林梢，可以代懸匏。携持二十年，煮茗當酒肴。我今禦魑魅，學打衲僧包。聊持堅重器，遺我金石交。
以椰子茶瓶寄德孺二首  其二 黄庭堅 
炎丘椰木實，入用隨茗椀。譬如楛矢砮，但貴從來遠。往時萬里物，今在籬落間。知公一拂拭，想我瘴霧顔。
寄黄龍清老三首  其一 黄庭堅 
萬山不隔中秋月，一雁能傳寄遠書。深密伽陀枯戰筆，真成相見問何如。
寄黄龍清老三首  其二 黄庭堅 
風前橄欖星宿落，日下桄榔羽扇開。昭默堂中有相憶，清秋忽遣化人來。
寄黄龍清老三首  其三 黄庭堅 
騎馿覓馿但可笑，非馬喻馬亦成癡。一天月色爲誰好，二老風流只自知。
宜陽別元明用觴字韵 黄庭堅 
霜鬚八十期同老，酌我仙人九醖觴。明月灣頭松老大，永思堂下草荒凉。千林風雨鶑求友，萬里雲天雁斷行。別夜不眠聽鼠齧，非關春茗攪枯腸。
和范信中寓居崇寧遇雨二首  其一 黄庭堅 
范侯來尋八桂路，走避俗人如脫兔。衣囊夜雨寄禪家，行潦升階漂兩屨。遣悶悶不離眼前，避愁愁已知人處。慶公憂民苗未立，旻公憂木水推去。兩禪有意開壽域，歲晚築室當百堵。他時無屋可藏身，且作五里公超霧。
和范信中寓居崇寧遇雨二首  其二 黄庭堅 
當年游俠成都路，黄犬蒼鷹伐狐兔。二十始肯爲儒生，行尋丈人奉巾屨。千江渺然萬山阻，抱衣一囊遍處處。或持劍掛宰上回，亦有酒罷壺中去。昨來禪榻寄曲肱，上雨傍風破環堵。何時鯤化北溟波，好在豹隠南山霧。
乞鍾乳于曾公衮 黄庭堅 
寄語曾公子，金丹幾時熟。願持鍾乳粉，實此罄懸腹。遙憐蟹眼湯，已化鵝管玉。刀圭勿妄傳，此物非碌碌。
溪上吟 黄庭堅 
短生無長期，聊暇日婆娑。出門望高丘，拱木漫春蘿。試爲省鬼錄，不飲死者多。安能如南山，千歲保不磨。在世崇名節，飄如赴燭蛾。及汝知悔時，萬事蓬一窠。青青陵陂麥，妍暖亦已花。長煙淡平川，輕風不爲波。無人按律呂，好鳥自和歌。杖藜山中歸，牛羊在坡陀。本自無廊廟，正爾樂澗阿。念昔揚子雲，刻意師孟軻。狂夫移九鼎，深巷考四科。亦有好事人，時能載酒過。無疑舉爾酒，定知我爲何。
清江引 黄庭堅 
江鷗摇蕩荻花秋，八十漁翁百不憂。清曉采蓮來盪槳，夕陽收網更橫舟。羣兒學漁亦不惡，老妻白頭從此樂。全家醉著篷底眠，舟在寒沙夜潮落。
次韵叔父聖謨詠鶑遷谷 黄庭堅 
鴉舅頗强聒，僕姑常勃谿。黄鳥懷好音，秋菊染春衣。嚶嚶求朋友，憂患同一枝。提壺要酤我，杜宇賦式微。黄鳥在幽谷，韜光養羽儀。晴風曜桃李，言語自知時。先生丘中隠，喬木見雄雌。引子遷綠陰，相戒防禍機。李杜死刀鋸，陳張怨棄遺。不如聽黄鳥，永晝客爭棋。
次韵十九叔父臺源 黄庭堅 
聞道臺源境，鋤荒三徑通。人曾夢蟻穴，鶴亦怕雞籠。萬壑秋聲別，千江月體同。須知有一路，不在白雲中。
叔父釣亭 黄庭堅 
檻外溪風拂面凉，四圍春草自鋤荒。陸沈霜髮爲鈎直，柳貫錦鱗緣餌香。影落華亭千尺月，夢通岐下六州王。麒麟卧笑功名骨，不道山林日月長。
巖下放言五首 釣臺 黄庭堅 
林居野處，而貫萬事。花落鳥啼，而成四時。物有才德，水爲官師。空明湛羣木之影，搏擊下諸峰之巇。游魚靜而知機，君子樂而忘歸。
巖下放言五首 池亭 黄庭堅 
水嬉者游魚，林樂者啼鳥。志士仁人觀其大，薪翁笱婦利其小。有美一人，獨燕居萬物之表。
巖下放言五首 冠鼇臺 黄庭堅 
石生涯于寒藤，藤耈造于崖樹。鼇插翼而成鵬，隘六合而未翥。我來兮自東，攀桂枝兮容與。倚嵌巖兮顧同來，謂公等其皆去。
巖下放言五首 博山臺 黄庭堅 
石藴璵璠，山得其來之澤。木無犧象，天開不材之祥。屹金爐之突兀，其山海之來翔。然以明哲之火，熏以忠信之香。俯仰一時，非智所及。付與萬世，其存者長。
巖下放言五首 靈椿臺 黄庭堅 
蒼苔古木，相依澗壑之濱。黄葛女蘿，自致風雲之上。人就陰而息迹，鳥投暮而來歸。水影林光，常相助發。溪聲斧響，直下稱提。
寄傅君倚同年 黄庭堅 
有情清江水，東下投豫章。故人江上居，不寄書一行。相思對明月，談笑如清光。向風長歎息，孤雁起寒塘。傾寫鬰結懷，因之東南翔。姑氏有淑質，幽林蘭靜芳。願因奉箕帚，蘋藻羞烝嘗。念君方策名，要津邁騰驤。引車入里門，觀者塞路旁。雝雝求匹好，羔雁委潘楊。顧惟蓬茅陋，豈能屈東牀。眷言南鳴雁，七子伊在桑。幸緣一日雅，結好永不忘。
答德甫弟 黄庭堅 
鳥啼花發獨愁思，憐子三章怨慕詩。鴻雁雙飛彈射下，脊令同病急難時。功名所在猶爭死，意氣相須尚不移。何況極天無以報，林回投璧負嬰兒。
贈元發弟放言 黄庭堅 
虧功一簣，未成丘山。鑿井九階，不次水澤。行百里者半九十，小狐汔濟濡其尾。故曰時乎，時不再來。終終始始，是謂君子。
清明 黄庭堅  清明节 人生 写景 感叹
佳節清明桃李笑，野田荒壠只生愁。雷驚天地龍蛇蟄，雨足郊原草木柔。人乞祭餘驕妾婦，士甘焚死不公侯。賢愚千載知誰是，滿眼蓬蒿共一丘。
何造誠作浩然堂陳義甚高然頗喜度世飛昇之說築屋飯方士願乘六氣遊天地間故作浩然詞二章贈之  其一 黄庭堅 
公欲輕身上紫霞，瓊爢玉饌厭豪奢。百年世路同朝菌，九鑰天關守夜叉。霜檜左紐空白鹿，金爐同契漫丹砂。要令心地閒如水，萬物浮沈共我家。
何造誠作浩然堂陳義甚高然頗喜度世飛昇之說築屋飯方士願乘六氣遊天地間故作浩然詞二章贈之  其二 黄庭堅 
萬物浮沈共我家，清明心水徧河沙。無鉤狂象聽人語，露地白牛看月斜。小雨呼兒蓺桃李，疏簾幃客轉琵琶。塵塵三昧開門戶，不用丹田養素霞。
徐孺子祠堂 黄庭堅  凭吊 抒怀 宋・辽・金・元 讽刺
喬木幽人三畝宅，生芻一束向誰論。藤蘿得意干雲日，簫鼓何心進酒樽。白屋可能無孺子，黄堂不是欠陳蕃。古人冷淡今人笑，湖水年年到舊痕。
思親汝州作 黄庭堅 
歲晚寒侵遊子衣，拘留幕府報官移。五更歸夢三百里，一日思親十二時。車上吐茵元不逐，市中有虎竟成疑。秋毫得失關何事，總爲平安書到遲。
次韵戲答彥和 黄庭堅 
本不因循老鏡春，江湖歸去作閒人。天于萬物定貧我，智效一官全爲親。布袋形骸增碨磊，錦囊詩句媿清新。杜門絕俗無行迹，相憶猶當遣化身。
次韵裴仲謀同年 黄庭堅 
交蓋春風汝水邊，客牀相對卧僧氈。舞陽去葉纔百里，賤子與公皆少年。白髮齊生如有種，青山好去坐無錢。煙沙篁竹江南岸，輸與鸕鷀取次眠。
流民歎 黄庭堅 
朔方頻年無好雨，五種不入虛春秋。邇來后土中夜震，有似巨鼇復戴三山遊。傾牆摧棟壓老弱，冤聲未定隨洪流。地文劃劙水觱沸，十戶八九生魚頭。稍聞澶淵渡河日數萬，河北不知虛幾州。纍纍襁負襄葉間，問舍無所耕無牛。初來猶自得曠土，嗟爾後至將何怙。刺史守令真分憂，明詔哀痛如父母。廟堂已用伊呂徒，何時眼前見安堵。疏遠之謀未易陳，市上三言或成虎。禍災流行固無時，堯湯水旱人不知。桓侯之疾初無證，扁鵲入秦始治病。投膠盈掬俟河清，一簞豈能續民命。雖然猶願及此春，略講周公十二政。風生羣口方出奇，老生常談幸聽之。
次韵寄滑州舅氏 黄庭堅 
舫齋聞有小溪山，便是壺公謫處天。想聽瑣窗深夜雨，似看葉水上江船。瞻相白馬津亭路，寂寞雙鳬古縣前。舅氏知甥最疏嬾，折腰塵土解哀憐。
張仲謀家堂前酴醾委地 黄庭堅 
沈水衣籠白玉苗，不蒙湔拂苦無聊。煩君斫取西莊柳，扶起春風十萬條。
和答登封王晦之登樓見寄 黄庭堅  抒情 写景
縣樓三十六峰寒，王粲登臨獨倚闌。清坐一番春雨歇，相思千里夕陽殘。詩來嗟我不同醉，別後喜君能自寬。舉目盡妨人作樂，幾時歸得釣鯢桓。
和答孫不愚見贈 黄庭堅 
詩比淮南似小山，酒名麴米出雲安。且憑詩酒勤春事，莫愛兒郎作好官。簿領侵尋台相筆，風埃蓬勃使星鞍。小臣才力堪爲掾，敢學前人便挂冠。
睡起 黄庭堅 
彷彿江南一夢中，虛堂盡日轉溫風。春深稍覺裌衣重，晝永不知樽酒空。
還家呈伯氏 黄庭堅 
去日櫻桃初破花，歸來著子如紅豆。四時驅迫少須臾，兩鬢飄零成老醜。永懷往在江南日，原上急難風雨後。私田苦薄王稅多，諸弟號寒諸妹瘦。扶將白髮渡江來，吾二人如左右手。苟從祿仕我邅回，且慰家貧兄孝友。强趨手板汝陽城，更責愆期被訶詬。法官毒螫草自摇，丞相霜威人避走。賤貧孤遠蓋如此，此事端于我何有。一囊粟麥七十錢，五人兄弟二十口。官如元亮且折腰，心似次山羞曲肘。北窗書冊久不開，筐篋黄塵生鎖鈕。何當略得共討論，況乃雍容把杯酒。意氣敷腴貴壯年，不早計之且衰朽。安得短船萬里隨江風，養魚去作陶朱公。斑衣奉親伯與儂，四方上下相依從。用舍由人不由己，乃是伏轅駒犢耳。
次韵時進叔二十六韵 黄庭堅 
時子河上園，竹間開棟宇。大兒勝衣冠，小兒豐頰輔。嫁女與朱公，伏臘可稱舉。髮疏雖蒼浪，齒嚼未齟齬。雞棲牛羊下，各自有室處。四牆規摹小，易守若滕莒。舍前花木深，春物麗觀睹。舍後曲池蛙，齋堂風月苦。此豈不足歟，歎歲不我與。客宦孤雲耳，未知秦吳楚。向來千駟公，果媿一丘土。寧當損軒昂，聊欲效俯傴。時子听然笑，吾已悟倉鼠。少猶守章句，晚實愛農圃。鵲巢最知風，蟻穴識陰雨。世網事諳委，醉鄉俗淳古。坐忘兩家說，肉堅與腸腐。酒至即使傾，客來敢辭窶。時邀五柳陶，共過三徑詡。往在少年場，豪氣壓潁汝。借令今尚爾，真復難共語。稍知憐麴糵，漸解等灉濋。朋友半山阿，光陰共行旅。人故義當親，衣故義當補。飛鳬王令尹，期我向君所。君爲拂眠牀，淹留暮城阻。
寄黄從善 黄庭堅 
故人千里隔談經，想見牛刀刃發硎。渴雨芭蕉心不展，未春楊柳眼先青。鳬飛葉縣郎官宰，虹貫江南處士星。天子文思求逆耳，吾宗一爲試雷霆。
薛樂道自南陽來入都留宿會飲作詩餞行 黄庭堅 
薛侯本貴胄，射策一矢中。金蘭託平生，瓜葛比諸從。數面尚成親，況乃居連棟。交游及父子，講學連伯仲。奴人通使令，孩稚接戲弄。相憐負米勤，同力采蘭供。每持君家書，平安覷款縫。秦人與吾炙，憂樂一體共。釋之廷尉曹，微過成繫訟。從此張長公，不肯爲時用。丘阿無梧桐，曲直不在鳳。生涯谷口耕，世事邯鄲夢。自君抱憂端，酒椀未忍齅。高秋自南歸，意氣稍寬縱。黄花尚滿籬，白蟻方浮甕。私言助燕喜，且莫戒輜重。霜風獵帷幕，銀燭吐螮蝀。密坐幸頗歡，劇飲寧辭痛。疏鐘鳴曉撞，小雨作寒霿。廐馬蕭蕭鳴，征人稍稍動。九衢槐柳中，縱緩青絲鞚。朱樓豪士集，紅袖清歌送。河鯉獻鱠材，江橙解包貢。蟹擘鵝子黄，酒傾琥珀凍。舉觴遙酌我，發嚏知見頌。行行鞭箠倦，短句煩屢諷。
戲詠江南土風 黄庭堅 
十月江南未得霜，高林殘水下寒塘。飯香獵戶分熊白，酒熟漁家擘蟹黄。橘摘金苞隨驛使，禾舂玉粒送官倉。踏歌夜結田神社，游女多隨陌上郎。
弈棋二首呈任公漸  其一 黄庭堅 
偶無公事負朝暄，三百枯棋共一樽。坐隠不知巖穴樂，手談勝與俗人言。簿書堆積塵生案，車馬淹留客在門。戰勝將驕疑必敗，果然終取敵兵翻。
弈棋二首呈任公漸  其二 黄庭堅 
偶無公事客休時，席上談兵校兩棋。心似蛛絲遊碧落，身如蜩甲化枯枝。湘東一目誠甘死，天下中分尚可持。誰謂吾徒猶愛日，參橫月落不曾知。
謝曉純送衲襪 黄庭堅 
剗草曾升馬祖堂，暖窗接膝話還鄉。贈行百衲兜羅襪，處處相隨入道場。
衝雪宿新寨忽忽不樂 黄庭堅 
縣北縣南何日了，又來新寨解征鞍。山銜斗柄三星沒，雪共月明千里寒。小吏有時須束带，故人頗問不休官。江南長盡捎雲竹，歸及春風斬釣竿。
聽崇德君鼓琴 黄庭堅 
月明江靜寂寥中，大家斂袂撫孤桐。古人已矣古樂在，彷彿雅頌之遺風。妙手不易得，善聽良獨難。猶如優曇華，時一出世間。兩忘琴意與己意，迺似不著十指彈。禪心默默三淵靜，幽谷清風淡相應。絲聲誰道不如竹，我已忘言得真性。罷琴窗外月沈江，萬籟俱空七絃定。
郭明甫作西齋于潁尾請予賦詩二首  其一 黄庭堅 
食貧自以官爲業，聞說西齋意凜然。萬卷藏書宜子弟，十年種木長風煙。未嘗終日不思潁，想見先生多好賢。安得雍容一樽酒，女郎臺下水如天。
郭明甫作西齋于潁尾請予賦詩二首  其二 黄庭堅 
東京望重兩并州，遂有汾陽整綴旒。翁伯入關傾意氣，林宗異世想風流。君家舊事皆青史，今日高材未白頭。莫倚西齋好風月，長隨三徑古人遊。
勸交代張和父酒 黄庭堅 
風流五日張京兆，今日諸孫困小官。作尹大都如廣漢，畫眉仍復近長安。三人成虎事多有，衆口鑠金君自寬。酒興情親俱不淺，賤生何取罄交歡。
過平輿懷李子先時在并州 黄庭堅  抒情 写景 劝诫 隐居
前日幽人佐吏曹，我行隄草認青袍。心隨汝水春波動，興與并門夜月高。世上豈無千里馬，人中難得九方臯。酒船魚網歸來是，花落故溪深一篙。
以金沙酴醾送公壽 黄庭堅 
天遣酴醾玉作花，紫綿揉色染金沙。憑君著意樽前看，便與春工立等差。
寄懷公壽 黄庭堅 
好賦梁王在日邊，重簾複幕鎖神仙。莫因酒病疏桃李，且把春愁付管絃。愚智相懸三十里，榮枯同有百餘年。及身强健且行樂，一笑端須直萬錢。
武陵 黄庭堅 
武陵樵客出桃源，自許重遊不作難。却覓洞門煙鎖斷，歸舟風月夜深寒。
呻吟齋睡起五首呈世弼  其一 黄庭堅 
棐几坐清晝，博山凝妙香。蘭芽依客土，柳色過鄰牆。巷僻過從少，官閒氣味長。江南一枕夢，高卧聽鳴桹。
呻吟齋睡起五首呈世弼  其二 黄庭堅 
學省非簿領，卧痾常閉關。雨餘樓閣靜，風晚鳥烏還。賞逐四時改，心安一味閒。古人雖已往，不廢仰高山。
呻吟齋睡起五首呈世弼  其三 黄庭堅 
疏食吾猶飽，曲肱哦古今。酒傾因好事，絃絕爲知音。妬蘗長春木，爭巢喧暮禽。長懷阮校尉，北望首陽岑。
呻吟齋睡起五首呈世弼  其四 黄庭堅 
已把社公酒，春寒那得嚴。厭聽鴻啄雪，喜有燕穿簾。璞玉深藏器，囊錐立見尖。兒時愛談道，今日口如箝。
呻吟齋睡起五首呈世弼  其五 黄庭堅 
牆下蓬蒿地，兒童課翦除。蔓萵隨分種，杞菊未須遊。河水傳烽火，交州報捷書。無能落閒處，慙媿飽春蔬。
奉答子高見贈十韵 黄庭堅 
柳徑雨著綿，竹齋風隕籜。屏處人事少，晴餘鳥聲樂。詩卷墮我前，謂從天上落。君有古人風，詩如古人作。簞瓢謝膏粱，翰墨化糟粕。誤蒙東海觀，吾淺迺可酌。真成聞道百，自謂莫己若。謝生石韞玉，志尚本丘壑。雖無首陽粟，飲水亦不惡。跫然何時來，爲我一發藥。
招子高二十二韵兼簡常甫世弼 黄庭堅 
我行向厭次，夏扇日在摇。甘瓜未除壟，高柳尚鳴蜩。駕言聊攝歸，飛霜曉封條。負薪泣裘褐，公子御狐貂。歲月坐晼晚，鬢顔颯然凋。道德千古事，斯文非一朝。往者我不及，後生多見超。吾黨二三子，士林聳孤標。小謝抱周易，忘言獨參寥。崔郎楚左史，二典考舜堯。王生風雅學，談辯秋江潮。灑筆驚有司，小敵謂可驕。安知摴蒱局，臨關敗三梟。三生數步隔，屢赴茗碗邀。小謝殊未來，我覺百里遙。問之憂菽水，心慮極無聊。父憐母不訶，日以濁酒澆。此道如鼎實，念子羹未調。古來有親養，回也樂一瓢。不田鶉生宎，在物乃爲妖。吾言有師承，可信如斗杓。詩以解子憂，亦用當子招。
次韵謝子高讀淵明傳 黄庭堅 
枯木嵌空微暗淡，古器雖在無古絃。袖中正有南風手，誰爲聽之誰爲傳。風流豈落正始後，甲子不數義熙前。一軒黄菊平生事，無酒令人意缺然。
奉和王世弼寄上七兄先生用其韵 黄庭堅 
宮槐弄黄黄，蓮葉綠婉婉。時同二三友，竹軒凉夏晚。駕言都城南，以望征車返。何知苦淹回，及此秋景短。愁思令人瘦，舉目道路遠。西風脫一葉，薦士聞鄉選。簡書催渡河，賓客不得展。親憂對萱叢，婦病廢巾盥。言趨厭次城，鞭馬倦長阪。棗林蔽天日，交陰不容繖。仰看實離離，憶見花纂纂。異鄉懷節物，不共斟酒盞。舉場下馬入，深鎖嚴籥管。諸生所程書，捃束若稭稈。蜜燈坐回環，丹硯精料柬。披榛拔芝蘭，斷石收琰琬。紛爭一日事，聲實溷端窾。天球或棄遺，斗筲尚何算。西歸到官舍，塵土昏案版。寒窗穿碧疏，潤礎鬧蒼蘚。詩書鵲巢翻，帷幔蛛絲罥。果知兄未來，光陰坐晼晚。昨蒙叔父報，亦歎音書簡。薄言使事重，激切被天遣。逋流一方病，責任媲和扁。咨詢懷靡及，不遑暇息偃。嚼冰進糜餐，衝雪踏層巘。嚴霜八月飛，貂狐無餘暖。念嗟叔母劉，窮年寄甥館。尚憐公初黠，誘掖到昭宛。庭堅薄才資，行又出町疃。浮雲與世疏，短綆及道淺。匠伯首暫回，大樗終偃蹇。學宮尸廩入，奉養闕豐腆。學徒日新聞，孤陋猶舊典。小材渠困我，持斲問輪扁。大材我屈渠，越雞當鵠卵。未能引分去，戀祿幸苟免。平生報一飽，從事極黽勉。豈如不見收，放身就閒散。思伯卧江南，無心趣軒冕。龐翁跡頗親，黄蘗門屢款。齋餘佛飯香，茶沸甘露滿。逢人問進退，餘事寄一莞。仲父挾高才，甘爲溝中斷。青黄可犧樽，薦廟配瑚璉。季父有逸興，未嘗入都輦。臨流呼釣船，拂石弄琴阮。雍容從朋交，林下追游衍。田園雖足樂，及時思還返。陰寒木鳴條，望損倚門眼。南枝喜鳴鵲，尺素託黄犬。又以窀穸留，歸期指姑洗。寄聲問僧護，兒髮可以綰。妙言對賓客，稱渠萬金産。爾來弄筆硯，墨水惡翻建。大字如栖鴉，已不作肥軟。魯論未徹章，正苦諸叔嬾。新詩開累紙，欲罷不能卷。遠懷託孤高，別思盈繾綣。秋月明夜潮，柘漿凍金碗。疏杵韵寒砧，幽泉流翠筧。吟哦口垂涎，嚼味有餘雋。傳示同好人，我家東牀坦。風煙意氣生，揮毫寫藤繭。獵山窮鶉鴽，罩海極蝦蜆。銀鉤亂眼膜，嘉句濯肺脘。且言伯在野，朋友必推挽。五泰列清廟，聖緒今皇纘。真儒運斗樞，道化迪天顯。朝論惜才難，逸民大蒐獮。豈聞任方物，包貢遺羽簳。招車必翹翹，前席思謇謇。王甥欲好懷，高意恐難轉。長篇題遠筒，封寄淚空潸。遙知雲際開，灰飛黄鍾管。
送吳彥歸番陽 黄庭堅 
學省困齏鹽，人材任尊奬。倥侗祝螟蛉，小大器罌瓬。諸生厭晚成，躐學要儈駔。摹書說偏旁，破義析名象。九鼎奏簫韶，爰居端不饗。青衿少到門，庭除晝閒敞。竹風交槐陰，三見秋氣爽。時頼解事人，載酒直心賞。吳郎楚國材，幽蘭秀榛莽。彥國吐嘉言，子將喜標榜。平生欽豪俊，久客慕鄉黨。虛齋延灑掃，薄飯薦腒鮝。詩句唾成珠，笑嘲愜爬痒。春夏頻謝除，曾未厭來往。歸雁多喜聲，寒蟬停哀響。黄花滿籬落，白蟻鬧甕盎。留君待佳節，忽忽戒徂兩。親戚傷離居，交游念疇曩。棋局無對曹，摴蒱失朋長。問君去爲何，雲物愁莽蒼。壽親髮斑斑，千里勞夢想。家雞藁頭肥，寒魚受罾網。甘旨蔌中厨，伊啞弄文襁。此行樂未央，安知川塗廣。深秋上滄江，遠水平如掌。人生要得意，壯士多曠蕩。野鶴被籠樊，江鷗戀菰蔣。本來丘壑姿，不著芻豢養。寄聲謝鄉鄰，爲我具兩槳。有路即歸田，君其信非誑。
二月丁卯喜雨吳體爲北門留守文潞公作 黄庭堅 
乘輿齋祭甘泉宮，遣使駿奔河岳中。誰與至尊分旰食，北門卧鎮司徒公。微風不動天如醉，潤物無聲春有功。三十餘年霖雨手，淹留河外作時豐。
李右司以詩送梅花至潞公予雖不接右司想見其人用老杜和元次山詩例次韵 黄庭堅 
凡花俗草敗人意，晚見瓊蕤不恨遲。江左風流尚如此，春功終到歲寒枝。
次韵外舅喜王正仲三丈奉詔禱南岳回至襄陽舍驛馬就舟見過三首  其一 黄庭堅 
漢上思見龐德公，別來悲歎事無窮。聲名藉甚漫前日，鬚鬢索然成老翁。家釀已隨刻漏下，園花更開三四紅。相逢不飲未爲得，聽取百鳥啼匆匆。
次韵外舅喜王正仲三丈奉詔禱南岳回至襄陽舍驛馬就舟見過三首  其二 黄庭堅 
能來問疾好音傳，蹇步昏花當日痊。烹鯉得書增目力，呼兒扶立候門前。游談取重慙犀首，居物多贏昧計然。惟有交親等金石，白頭忘義復忘年。
次韵外舅喜王正仲三丈奉詔禱南岳回至襄陽舍驛馬就舟見過三首  其三 黄庭堅 
語言少味無阿堵，冰雪相看有此君。燈火詩書如夢寐，麒麟圖畫屬浮雲。平章息女能爲婦，歡喜兒曹解綴文。憂樂同科惟石友，別離空復數朝曛。
次韵正仲三丈自衡山返命舍驛過外舅師厚贈答 黄庭堅  衡山
昏昏市井氣，呫呫兒女語。禽喧聲百種，春作事萬緒。人間雞黍期，天上德星聚。乖離略十年，髮白齒齟齬。太史禱衡丘，佐王用貔虎。子雲免大夫，草玄空自苦。人生只爾是，付與甕頭醑。
次韵子瞻春菜 黄庭堅 
北方春蔬嚼冰雪，妍暖思采南山蕨。韭苗水餠姑置之，苦菜黄雞羹糝滑。蓴絲色紫菰首白，蔞蒿芽甜蔊頭辣。生葅入湯翻手成，芼以薑橙誇縷抹。驚雷菌子出萬釘，白鵝截掌鼈解甲。琅玕森深未飄籜，軟炊香秔煨短茁。萬錢自是宰相事，一飯且從吾黨說。公如端爲苦筍歸，明日青衫誠可脫。
閏月訪同年李夷伯子真于河上子真以詩謝次韵 黄庭堅 
十年不見猶如此，未覺斯人歎滯留。白璧明珠多按劍，濁涇清渭要同流。日晴花色自深淺，風軟鳥聲相應酬。談笑一樽非俗物，對公無地可言愁。
戲答李子真河上見招來詩頗誇河上風物聊以當嘲云 黄庭堅 
渾渾舊水無新意，漫漫黄塵涴白鷗。安得江湖忽當眼，卧聽禽語信船流。
和答李子真讀陶庾詩 黄庭堅 
樂易陶彭澤，憂思庾義城。風流掃地盡，詩句識餘情。往者不再作，前賢畏後生。君言得意處，此意少人明。
丙寅十四首效韋蘇州  其一 黄庭堅 
雪霽草木動，春融煙景和。嘉晨掩關坐，如此節物何。同游得二子，晤對不在多。
丙寅十四首效韋蘇州  其二 黄庭堅 
不知鞍馬倦，想見洲渚春。清晝鎖芳園，誰家停畫輪。高柳極有思，向風招遊人。
丙寅十四首效韋蘇州  其三 黄庭堅 
漸嘉樓外花，嘉賞亭邊柳。作者歸山丘，今春爲誰有。千秋萬歲後，還復來游否。